ועדת הפנים ואיכות הסביבה, כנסת 16, פרוטוקול מספר 214, 2004-06-01 09:30

יורי שטרן: אני מתכבד לפתוח את ישיבת הוועדה לדיון מהיר, ביוזמת חבר הכנסת מוחמד ברכה, על הצבת מחסומים בעיר לוד.

יורי שטרן: בבקשה, אדוני המציע.

מוחמד ברכה: קודם כול אני רוצה להודות ליושב-ראש הוועדה שקבע את הדיון במועד סביר.

מוחמד ברכה: הוא רצה לקבוע את זה אפילו בשבוע שעבר אבל לאחר התיאום עם המשטרה זה נדחה בשבוע.

מוחמד ברכה: אגיד בגילוי-לב, נאמר שהדחייה היא כדי להתאים את המועד ללוח הזמנים של מפקד המחוז.

מוחמד ברכה: היתה לי אשליה שאולי השבוע הזה היה נחוץ למשטרה כדי לסיים את המבצע ולברך היום על המוגמר אבל למרבה הצער זה לא מה שקרה.

עבד-אלמאלכ דהאמשה: אתה בטוח שלא?

עבד-אלמאלכ דהאמשה: עוד לא שמענו.

מוחמד ברכה: עד היום המבצע לא הסתיים.

מוחמד ברכה: אם נשמע שזה השתנה, זה רק לברכה.

מוחמד ברכה: ב-3 במאי המשטרה החלה במבצע שנקרא "אי ירוק בים".

מוחמד ברכה: זה פשוט – לא אי ולא ירוק ואין ים.

מוחמד ברכה: אני מקווה שמשהו מהציניות הזאת יבוא לידי הפרכה כאן.

יורי שטרן: מדובר בסמים.

יורי שטרן: סמים זה גראס.

יורי שטרן: גראס זה ירוק.

מוחמד ברכה: לצורך המבצע שהכריזו עליו, מבצע של מלחמה בסמים, הוצבו מחסומים.

מוחמד ברכה: על-פי העגה של הצבא בשטחים יש שני סוגי מחסומים: מחסום קשיח מבטון ומחסום נושם שבו אנשים נכנסים ויוצאים.

מוחמד ברכה: המחסומים שאנחנו ראינו בשטח בלוד הם קשי נשימה, בטוח שלתושבים קשה לנשום תחת המחסומים האלה.

מוחמד ברכה: המלחמה בסמים היא מלחמה שמחייבת כל אדם, כל אזרח.

מוחמד ברכה: כמובן את המשטרה, כמובן את חברי הכנסת, כמובן את ראש העיר.

מוחמד ברכה: כולנו נדרשים ומתבקשים ומוכנים – אני בטוח שכולם מוכנים לתת יד וסיוע למלחמה הזאת נגד הסמים, שהיא מלחמה על החברה ועל איכות החיים והיא מלחמה על עתיד הילדים.

מוחמד ברכה: אבל המשוואה הזאת, או סמים או מחסומים, אני חושב שהיא משוואה שאינה מתקבלת על הדעת.

עבד-אלמאלכ דהאמשה: אין משוואה כזאת, חבר הכנסת ברכה.

עבד-אלמאלכ דהאמשה: גם סמים וגם מחסומים – זה מה שיצא.

מוחמד ברכה: המשוואה הזאת אינה מקובלת.

מוחמד ברכה: לפני כשבועיים יצאנו כמה חברי כנסת לשטח – היו שם חברי הכנסת ואסל טאהא, עסאם מח'ול, ג'מאל זחאלקה ואנוכי – וראינו במו עינינו איך הדברים מתנהלים שם, שסוחר סמים יכול למרבה הצער לעקוף את המחסומים.

מוחמד ברכה: הוא בסך הכול צריך לעלות על תלולית עפר וכך לעבור את המחסום.

מוחמד ברכה: ה"אוטוסטרדה" של שניר אינה הדרך היחידה של סוחרי הסמים.

מוחמד ברכה: אני כמובן לא אכנס לשיקולים המבצעיים, זה לא ההתמחות שלי ולא הידע שלי, אבל על פניו הדברים נראים לא טוב.

מוחמד ברכה: מה גם שבתחילת המבצע כל מיני רשויות "תפסו טרמפ" על המבצע, למשל מה שפורסם ב"ידיעות אחרונות", גביית אגרת טלוויזיה ורדיו דרך מחסומים.

מוחמד ברכה: אמנם סגן ניצב בוקר, מפקד תחנת משטרת לוד, הרגיע אותנו כשנפגשנו אתו בסוף היום ואמר שזה היה בטעות והם לא יתנו שהדברים האלה יחזרו על עצמם.

מוחמד ברכה: אני מקווה שכך אכן קורה.

יורי שטרן: מי היה שם עוד, פרט לרשות השידור?

מוחמד ברכה: מס הכנסה, מס ערך מוסף, ביטוח לאומי, כל בעל עניין.

מוחמד ברכה: יש מחסום אז משתמשים בו.

עבד-אלמאלכ דהאמשה: כולם פרט לעירייה.

עבד-אלמאלכ דהאמשה: אולי העירייה הצטרפה, אני לא יודע.

מוחמד ברכה: אנחנו רוצים להדגיש בצורה חד-משמעית, אנחנו ביחד עם המשטרה במלחמה נגד הסמים, אם אכן הדברים יכוונו לכיוון הזה.

מוחמד ברכה: אבל המחסומים האלה נראים רע כשהם מוצבים בקרב אוכלוסייה אזרחית בתוך מדינת ישראל.

מוחמד ברכה: אני יכול להבין שבמסגרת מבצע מסוים או אירוע מסוים סוגרים כבישים לשעה-שעתיים, אפילו ליום-יומיים.

מוחמד ברכה: אבל כאן כבר חודש שלם, מאז 3 במאי, הדברים האלה מתקיימים.

מוחמד ברכה: זה הצקה לאנשים, זה כניסה לחייהם, זה הטרדה בחיי היום-יום.

מוחמד ברכה: ראש העירייה יכול להעיד על חיי היום-יום שם, מה רמת השירותים, אם יש בכלל שירותים בסיסיים כמו מרפאה, בתי-ספר וכולי.

מוחמד ברכה: הדברים שם עגומים בלאו הכי.

מוחמד ברכה: אבל עוד להכביד בצורה כזאת?

מוחמד ברכה: זה לא מתקבל על הדעת.

מוחמד ברכה: לכן אני שמח שהפיקוד הבכיר של המשטרה במחוז, בראשות מפקד המחוז, נמצא כאן.

מוחמד ברכה: אני חושב שזאת הסמכות הראויה שתאפשר לנו להתגבר על העניין הזה.

מוחמד ברכה: אני מקווה שהיום ועדת הפנים ואיכות הסביבה של הכנסת תשמע דברים ברורים על המבצע הזה ועל מועד סיומו.

מוחמד ברכה: אני מקווה שזה יהיה אתמול אם לא היום, אבל לפחות היום אם לא מחר.

מוחמד ברכה: אני חושב שכל התושבים, כל פרנסי הציבור מגויסים ומחויבים למלחמה בסמים.

מוחמד ברכה: אנחנו לרשותכם.

מוחמד ברכה: אמרנו את הדברים האלה גם למר בוקר, מפקד תחנת לוד של המשטרה.

מוחמד ברכה: אני לא רוצה להאריך בדברים.

מוחמד ברכה: אני חושב שכדאי שאנחנו נשמע את התשובות מהכתובת שאליה הדברים מופנים.

מוחמד ברכה: אני רוצה לברך את כל מי שנוכח בישיבה, בראשות היושב-ראש כמובן, את ראש העירייה ואת נציגי התושבים, את פיקוד המשטרה במחוז.

מוחמד ברכה: אני מקווה שהישיבה הזאת לא תעבור לפסים של קנטרנות אלא תלך לפסים של עבודה מעשית, איך באמת להילחם בסמים ובו בזמן לא לפגוע בתושבים, ושהמלחמה בסמים לא תהפוך למכשיר של הענשה קולקטיבית כלפי ציבור שלם וכלפי שכונה שלמה.

מוחמד ברכה: תודה רבה אדוני.

יורי שטרן: תודה, חבר הכנסת ברכה.

יורי שטרן: אני אעיר רק הערה אחת.

יורי שטרן: אני חושב שאין ענישה קולקטיבית קשה יותר מזאת שיצרה הפשיעה בעיר לוד, שהיא מענישה את כל העיר, קודם כול את כל תושבי השכונות הערביות שלא שותפים לפשע, ואני בטוח שיש רבים כאלה.

יורי שטרן: לכן אני חושב שהמציאות בעיר, כפי שנוצרה מזה כמה שנים, היא ענישה ופגיעה באורח החיים הנורמלי של התושבים וחובה על המשטרה להתמודד איתה.

יורי שטרן: אנחנו דרשנו את זה מהמשטרה פעמים רבות מאוד, וזה מבלי לקבוע שהשיטה הזאת ואורך הזמן שהפעולה הזאת נמשכת האם האופטימליים.

יורי שטרן: אני אומר רק שזה מתגמד בעיניי מול ההטרדה היום-יומית שיש לעיר כולה מהפשיעה שפשתה בה והשתלטה ושינתה את אופי העיר.

עבד-אלמאלכ דהאמשה: על זה יש הסכמה, אדוני.

עבד-אלמאלכ דהאמשה: כולם רוצים את המלחמה הזאת.

ואסל טאהא: אדוני היושב-ראש, בסיור בלוד ראינו מה מתרחש בשטח, ראינו שהשכונות הערביות מכותרות, ביתרו אותן לחלקים, פרסו מחסומים בכל מקום, עניין שהזיק לתושבים, הטריד את התלמידים, הטריד את המורים, הטריד את הפועלים, לא איפשר להם להגיע למקומות עבודתם בזמן.

ואסל טאהא: אני לא חושב שהמשטרה נאיבית עד כדי כך שבמקרה עלו על המבצע הזה גם הביטוח הלאומי וגם רשות השידור וגם אחרים.

ואסל טאהא: אני חושב שעצם הכנסת הגורמים האלה למערכה נגד הסמים – זה מאבד את המהות.

ואסל טאהא: אתם איבדתם את המהות.

ואסל טאהא: כאשר נכנסת רשות השידור לגבות אגרות, כאשר נכנס הביטוח הלאומי או כל גורם אחר לגבות חובות אז המהות של המבצע הזה כבר אבודה.

ואסל טאהא: זאת כבר לא מלחמה בסמים אלא זאת הטרדה.

ואסל טאהא: לכל הגורמים האלה יש כתובות שהמשטרה יכולה לסמן אותן, לבקר בכל בית, לבקש את החוב, לעצור אם היא רוצה לעצור.

ואסל טאהא: אבל להשתמש במחסומים האלה, שעילתם מלחמה בסמים, שהסיבה בגינה הם נפרסו היא המלחמה בסמים, כדי להכניס בסופו של דבר גורמים אחרים?

יורי שטרן: זו התמורה לאגרה ...

ואסל טאהא: המשטרה איבדה את מהות המבצע הזה, שכולנו תומכים בו.

ואסל טאהא: אנחנו רוצים באמת שהמשטרה תעשה כל שביכולתה כדי למנוע את הפצת הסמים ולעצור את הסוחרים, מה גם שקל מאוד לאתר את ה"כספומטים" בעיר.

ואסל טאהא: גם מי שאין לו שום מידע מודיעיני, אדם פשוט שיכנס לשכונות האלה מיד יידע שזה "כספומט" של סמים.

ואסל טאהא: אז אין כל-כך צורך במחסומים שיטרידו את התושבים ויזיקו להם, אין צורך למנוע מאנשים להגיע למקומות עבודתם, למנוע מתלמידים ומורים להגיע לבית-ספרם.

ואסל טאהא: אני חושב שהכתובות שם ברורות.

ואסל טאהא: "כספומט" של סמים – זה ברור.

ואסל טאהא: אני נכנסתי לשם פעם אחת ומיד ידעתי הכול.

ואסל טאהא: הכתוֹבות ברורות, הן כתוּבות על הקיר.

ואסל טאהא: כל אחד מאתנו, כל שוטר, כל מפקד יכול לדעת שזה "כספומט" של סמים, שכאן יש נגע ואפשר להילחם בו.

ואסל טאהא: אבל לשים את המחסומים האלה ולנצל אותם כדי לגבות מסים ולהזיק?

ואסל טאהא: נדמה לי שזה דבר מזיק מאוד.

ואסל טאהא: רציתי לפנות לכבוד ראש העירייה.

ואסל טאהא: פעם אמרתי לך כאן, ואני חוזר ואומר, לוד לא תתפתח כל עוד השכונות הערביות נראות בצורה הזאת.

ואסל טאהא: זה משליך על כל העיר.

ואסל טאהא: כל עוד רמת החיים של התושבים בשכונות הערביות כל-כך נמוכה – אבטלה גבוהה, סמים, שירותים ירודים מאוד, וזה משליך בוודאי על העיר כולה – אז לוד בוודאי תמשיך להיות עיר שסובלת וסובלת וסובלת.

ואסל טאהא: לכן, יש לעשות, יש להשקיע.

ואסל טאהא: אתה צריך לנקוט צעדי העדפה מתקנת בשכונות האלה.

ואסל טאהא: להתחיל בחינוך.

ואסל טאהא: ביקרתי במקום.

ואסל טאהא: אין שם אף מועדון נוער שהצעירים יכולים לבלות בו, אפילו את המשחקייה בשכונת הרכבת רוצים לעקור, רוצים למנוע מהם אפילו את החוויה הזאת.

ואסל טאהא: אני חושב שיש צורך להוריד את המחסומים ויש צורך להילחם בסמים.

ואסל טאהא: כל אחד מאתנו תומך במלחמה בסמים ויש על כך קונצנזוס, כפי שאמר חבר הכנסת דהאמשה.

ואסל טאהא: ודבר אחרון, ואני פונה למשטרה.

ואסל טאהא: אחרי הסיור אנחנו ביקרנו בתחנת המשטרה בלוד ושמענו שמורידים את רשות השידור, מורידים את הביטוח הלאומי, ודיברנו על איבוד המהות של המבצע הזה.

ואסל טאהא: אתם הסכמתם שבאמת המשטרה איבדה את מהות המבצע כאשר נכנסו הגורמים האלה.

בני קניאק: אדוני היושב-ראש, אני רוצה להעיר משהו.

יורי שטרן: תרשום לך את כל ההערות ותתייחס לדברים בהמשך.

ואסל טאהא: המשטרה המקומית מתעלמת מדבר אחד ויחיד.

ואסל טאהא: יש שם נבחרי ציבור, יש שם מנהיגות לוקאלית, יש מנהיגות מקומית של השכונות האלה, מנהיגות שזוכה בכבוד רב בקרב התושבים.

ואסל טאהא: המשטרה מתעלמת מהם.

עבד-אלמאלכ דהאמשה: אני אקצר בדבריי ואגע רק בדברים החשובים שהחברים האחרים לא נגעו בהם.

עבד-אלמאלכ דהאמשה: מפגשנו עם העיר לוד ועם הבעיות שלה איננו חדש.

עבד-אלמאלכ דהאמשה: כולנו שותפים לכיוון החיובי, שיש לפתור את הבעיות, ובעיית הסמים היא אחת הבעיות הקשות של העיר לוד.

עבד-אלמאלכ דהאמשה: השאלה היא איך עושים את זה.

עבד-אלמאלכ דהאמשה: המשטרה הכבידה על התושבים – וחבריי תיארו איך המחסומים פוגעים ועוצרים את חיי היום-יום של התושבים.

עבד-אלמאלכ דהאמשה: אני שואל, אם אנחנו רוצים להילחם בסמים, הרי מן הסתם כאשר אתה מכביד על השכונה הזאת הסמים בורחים לשכונה אחרת, והסמים בלוד נמצאים בשני המגזרים, גם אצל היהודים בלוד יש סמים ויש תחנות ויש את כל הדברים האלה, ואני ראיתי את זה במו עיני, לא בפעם הזאת אבל בעבר.

עבד-אלמאלכ דהאמשה: אתם בוודאי יודעים שזה המצב.

עבד-אלמאלכ דהאמשה: מה עשיתם בשכונות היהודיות בלוד?

עבד-אלמאלכ דהאמשה: האם גם שם שמתם מחסומים, עצרתם את התושבים, עצרתם את החיים?

עבד-אלמאלכ דהאמשה: או שמא בשכונות היהודיות לא צריך להילחם בסמים?

עבד-אלמאלכ דהאמשה: למה הטיפול הבררני הזה?

עבד-אלמאלכ דהאמשה: פרט לכך, כבר 3-4 ימים לאחר תחילת המבצע פנו אליכם, פנו אל ראש העירייה ואל חברי מועצה ומנהיגי ציבור ואמרו: בואו תדברו אתנו, בואו נלבן יחד איך לפתור את הבעיות, בואו נעזור זה לזה.

עבד-אלמאלכ דהאמשה: נתנו לכם שמות של חברי מועצה, אנשים נכבדים, אך התעלמתם מהם, כפי שאמר חבר הכנסת טאהא.

עבד-אלמאלכ דהאמשה: רק אתמול בערב ישבתם איתם, ובשל סיבה אחרת.

בני רגב: זה לא נכון.

עבד-אלמאלכ דהאמשה: אני מתכוון עכשיו למשטרה.

עבד-אלמאלכ דהאמשה: אם אנשי העירייה ישבו עם התושבים, זה משהו אחר.

עבד-אלמאלכ דהאמשה: רק אתמול המשטרה ישבה עם נציגי הציבור, עם חלק מהם.

עבד-אלמאלכ דהאמשה: מתוך 10 אנשים ישבו עם 5.

עבד-אלמאלכ דהאמשה: זה בגלל סיבה אחרת – משחק כדורגל שנדחה או לא נדחה, שיתקיים או לא יתקיים.

עבד-אלמאלכ דהאמשה: מי לא רוצה שיהיה שם שיתוף פעולה?

עבד-אלמאלכ דהאמשה: גם בעניין משחק כדורגל – למה לא?

עבד-אלמאלכ דהאמשה: אבל באילו נסיבות?

עבד-אלמאלכ דהאמשה: כאשר המשטרה עוצרת את הנשמה ואת החיים, אחר-כך אתם רוצים לדבר על משחק כדורגל כדי לעשות יחסי ציבור?

עבד-אלמאלכ דהאמשה: אז קודם כול יש לטפל בדברים החשובים, בדברים העיקריים.

עבד-אלמאלכ דהאמשה: את זה לא עשיתם.

עבד-אלמאלכ דהאמשה: זה נראה על פניו מין ענישה של התושבים הערבים בשכונות לוד.

עבד-אלמאלכ דהאמשה: אני לא יודע אם אין מאחורי זה מטרות נוספות, מעל ומעבר למלחמה בסמים.

עבד-אלמאלכ דהאמשה: אני לא יודע, אולי מישהו מתכוון לדברים שלא מגלים אותם או שלא אומרים לנו אותם.

עבד-אלמאלכ דהאמשה: אם יש דברים כאלה, אנחנו נרצה לשמוע.

עבד-אלמאלכ דהאמשה: אין זה מתקבל על הדעת שכדי להילחם בסמים פתאום עוצרים את השכונות הערביות ושמים את התושבים במכלאות, בבתי-סוהר.

עבד-אלמאלכ דהאמשה: אני ראיתי את זה במו עיניי ושמעתי את זה.

עבד-אלמאלכ דהאמשה: יצא שדיברתי עם מישהו בפלאפון במקרה כשהוא הגיע למחסום והשיחה נותקה.

עבד-אלמאלכ דהאמשה: אני חזרתי אליו והוא אמר לי שהוא עובר 10 פעמים באותו מקום, פוגש אותו שוטר, וכל פעם הוא נדרש לעצור ולהוציא את התעודות.

עבד-אלמאלכ דהאמשה: הוא אמר: אבל לפני 5 דקות עברתי כאן, הלכתי למכולת וחזרתי.

עסאם מח'ול: כולו נראים אותו דבר בעיני השוטרים.

עבד-אלמאלכ דהאמשה: מכבידים על התושבים בכוונה.

עבד-אלמאלכ דהאמשה: אני לא יודע אם אתם לא מחטיאים כאן את המטרה.

עבד-אלמאלכ דהאמשה: זה להילחם בסמים?

עבד-אלמאלכ דהאמשה: ומשפט אחרון, אנחנו בוודאי רוצים להילחם בסמים.

עבד-אלמאלכ דהאמשה: בשבילי, ובשביל אלה שמאמינים כמוני, זה חראם, זה דבר שאסור לגעת בו, זה דבר מוקצה, זה אסור ממש בשיא האיסור ואף אחד לא רוצה את זה.

עבד-אלמאלכ דהאמשה: אבל במקום לעשות את המלחמה הזאת בדרך הנכונה, עם התושבים, בדרך שלא תכביד עליהם, בשביל להילחם באמת בסמים ולפתור את הבעיות האחרות – ושמעתי את מה שחבר הכנסת ברכה ציין, שיש גם בעיות אחרות, ותיכף ראש העירייה יספר עליהן – בואו נלך לכיוון החיובי כדי לפתור את הבעיות, כדי לעשות את לוד – קשה אולי להגיד לתפארת אבל עיר סבירה, עיר בלי הבעיות האלה ובלי כל הדברים הקשים.

עבד-אלמאלכ דהאמשה: אולי מאחורי המטרה הזאת נוכל כולנו להתלכד, לעמוד יחד ולסייע.

עבד-אלמאלכ דהאמשה: תודה רבה.

איוב קרא: אדוני היושב-ראש, חבריי חברי הכנסת, אורחים נכבדים, הייתי השבוע בלוד בסיור במסגרת תפקידי כיושב-ראש הוועדה למלחמה בנגע הסמים.

איוב קרא: לבי קודם כול עם המשפחות שסובלות בשל המבצע שעורכת משטרת ישראל אבל אנחנו יודעים שהמטרה של משטרת ישראל לא היתה לדכא חלילה מישהו אלא המטרה היא חד-משמעית למגר את תופעת הסמים בעיר לוד, שהפכה לעיר הבירה של ישראל בנושא הסמים, לצערי הרב.

איוב קרא: אני מקבל את כל הטענות ואת כל התסכולים שיש סביב הנושא הזה אבל היו מבצעים דומים של משטרת ישראל בבית-דגן ובנתניה, וגם שם הוצבו מחסומים ופעלו באותה רוח.

יורי שטרן: כלומר, זה לא מבצע ראשון בסוגו?

איוב קרא: לא, זה לא מבצע ראשון מסוג זה.

איוב קרא: בבית-דגן פשה נגע הסמים באופן קשה ביותר, אולי אחד הקשים שהיו במדינת ישראל, ומשטרת ישראל הצליחה במבצע לא פשוט.

בני קניאק: בבית-דגן הוצבו מחסומים במשך חצי שנה.

איוב קרא: מחסומים הוצבו בתוך בית-דגן ונוצרה שם אווירה קשה.

איוב קרא: לא שאני מתנחם בזה, חלילה שהציבור בלוד יסבול, אבל פשוט מאוד אנחנו נמצאים במצב שלוד מקרינה על כל גוש המרכז.

איוב קרא: משם יוצאות המראות וטרנזיטים וסוחרים לפגוע בכל דבר טוב שיש בחברה הישראלית ובמרקם היחסים שנבנה בעיר לוד במשך שנים.

איוב קרא: אני חושב שכולנו צריכים חד-משמעית להחזיר את העיר לוד למה שהיתה פעם.

איוב קרא: אני מוכן לסבול אם אני יודע שבסופו של דבר לוד תחזור להיות מה שהיתה פעם.

איוב קרא: נכון, זה לא נוח, זה לא טוב, זה מתסכל.

איוב קרא: אני ראיתי את זה, ואני אומר לך חד-משמעית, זה נכון.

איוב קרא: אבל המטרה הזאת מקדשת את האמצעים שננקטו כאן.

איוב קרא: אבל הפעולה של המשטרה לבד לא מספיקה.

איוב קרא: אין שם די חינוך בלתי פורמלי, ועל זה צריך לדבר.

איוב קרא: צריך להקים מועדונים במקביל כי משטרת ישראל לבד לא תביא את הישועה.

איוב קרא: הוועדה צריכה לקרוא חד-משמעית להקמת ועדת מנכ"לים בנושא לוד.

טלב אלסאנע: קמו כל כך הרבה ועדות בלוד ובעכו עד שהוועדות כבר לא יודעות איפה הכול עומד.

איוב קרא: אדוני היושב-ראש, אני חושב שבגלל המצב בו נמצאת היום העיר לוד אין מנוס.

איוב קרא: אסור להשאיר את המשטרה כאילו היא השריף של לוד, מבלי לתת את הגזר, שאנשים יקבלו גיבוי גם בעירייה, גם בשכונות, גם בנושא תכנון כדי לפתור את בעיית הדיור.

איוב קרא: כל הדברים הללו – אי אפשר להזניח אותם ולומר שבלוד הבעיה היא רק של המשטרה.

איוב קרא: זה לא רק בעיה של המשטרה, זה בעיה חברתית, זה פצצת זמן מתקתקת.

איוב קרא: אני יכול לומר לך בעניין ה"כספומטים", אחרי שביקרתי שם הגשתי אתמול הצעת חוק, שלמשטרת ישראל תהיה זכות להוריד כל קיר שיש בו "כספומט", כדי למנוע ממשטרת ישראל את הצורך לחכות הרבה זמן במבצע הזה.

איוב קרא: עלינו להילחם חד-משמעית ספציפית ונקודתית בסוחרי הסמים ולא באזרחים.

איוב קרא: אף אחד לא רוצה שהאזרחים יסבלו.

טלב אלסאנע: זו הצעת החוק שיזם חבר הכנסת גדעון עזרא בכנסת הקודמת?

איוב קרא: לא, זאת הצעת חוק שלי.

איוב קרא: אני מקווה שכולנו נתאחד סביב הצעת החוק הזאת.

יורי שטרן: אין למשטרה די כלים לדעתך?

איוב קרא: למשטרה יש בעיה היום להתמודד עם הדבר הזה מבחינת מה שמתיר לה החוק.

עסאם מח'ול: אין למשטרה בולדוזרים.

איוב קרא: לעירייה אין אפילו טרקטור או כסף לשלם כדי לשכור טרקטור ליום עבודה ולכן משטרת ישראל מתעסקת גם עם הנושא המוניציפלי.

איוב קרא: לכן אני מבקש שתצא מכאן קריאה לתת במקביל את הגזר לתושבי לוד, לא רק את המשטרה.

איוב קרא: להוציא קריאה חד-משמעית למשרד ראש הממשלה ולכל משרדי הממשלה לתת שכם אבל גם בראייה אחרת, לא רק בראייה משטרתית.

עסאם מח'ול: תארו לעצמכם מה היה קורה אילו אני הייתי אומר מה שאמר חבר הכנסת איוב קרא, שאנחנו צריכים לדאוג שלוד תחזור למה שהיתה, או שצריך לתת גזר לשכונות הערביות בלוד.

יורי שטרן: מה היה קורה?

איוב קרא: יש לו כוונות זדון, אדוני.

איוב קרא: אני התכוונתי לטוב והוא רוצה להפוך את כוונתי לזדון.

עסאם מח'ול: אנחנו תמיד באנו בטענות למשטרה שהיא לא עושה מספיק.

עסאם מח'ול: אחרי כל ביקור שעשינו בלוד באנו בטענות למשטרה שהיא לא עושה את מה שהיא צריכה לעשות כדי להילחם בנגע הסמים ובסוחרי הסמים.

עסאם מח'ול: לצערי אני יכול עדיין להגיד את זה היום, זאת דעתי אחרי הביקור שערכתי בלוד.

עסאם מח'ול: אני ראיתי מחסומים אבל אני חושב שהיחידים שיש להם עדיין דרכי מילוט מלוד זה לא אף קבוצה מהתושבים אלא סוחרי הסמים וצורכי הסמים.

עסאם מח'ול: יכול להיות שלמשטרה קל יותר לפעול על-ידי הקמת מחסומים אבל בכך היא פוגעת בהרבה מאוד אנשים.

עסאם מח'ול: אנחנו תובעים מהמשטרה לחפש דרך אחרת שלא תפגע בתושבים.

עסאם מח'ול: אי אפשר להרוס את חיי האזרחים בשכונות הערביות בלוד, לסגור אותם, לאטום אותם ובסופו של דבר להגיד שזה המחיר של המלחמה בסמים.

עסאם מח'ול: תתאמצו יותר, תמצאו דרכים אחרות, תמצאו שיטות אחרות, תילחמו בנגע הסמים מבלי לפגוע בתושבים כפי שאתם פוגעים כעת.

יורי שטרן: חבר הכנסת מח'ול, ואם אין דרך אחרת?

עסאם מח'ול: אני לא מקבל את זה.

עסאם מח'ול: אני חושב שיש דרכים רבות אחרות ומשתמשים בהן במקומות אחרים.

עסאם מח'ול: אם זה מחייב להשקיע יותר אז צריך להשקיע יותר.

עסאם מח'ול: אי אפשר לתבוע מהאוכלוסייה האזרחית, החל מהילדים וכלה בזקנים, לשלם את המחיר הזה שעה-שעה ויום-יום.

עסאם מח'ול: אי אפשר.

עסאם מח'ול: ולתקופה ממשוכת.

עסאם מח'ול: הנה מבשרים לנו שבמקום אחר זה נמשך חצי שנה.

עסאם מח'ול: אני חושב שזה איום ונורא, גם אם זה קרה בבית-דגן.

עסאם מח'ול: אנחנו מכירים את המונח הזה "תיאוריית הקונטקסט".

עסאם מח'ול: בקונטקסט של 2004, בקונטקסט של העיר לוד, בהרכב הדמוגרפי של העיר לוד, מחסומים ועוצר על שכונות מסוימות, שהן שכונות ערביות – יש לזה קונטקסט אחר.

עסאם מח'ול: תגידו מה שתגידו, תדברו על נגע הסמים אלף פעמים – זה יישמע אחרת, זה ייראה אחרת, זה ייתפס אחרת.

עסאם מח'ול: זה אחרת.

עסאם מח'ול: לכן אני אומר, גם אם השתמשתם בזה בהצלחה בבית-דגן, תחפשו שיטה אחרת בלוד.

עסאם מח'ול: אי אפשר להשלים עם זה.

עסאם מח'ול: בכיסא של ראש עיריית לוד ישב עד לא מזמן מנכ"ל משרד ראש הממשלה, מר אביגדור יצחקי, ודיבר על מלחמה, להרוס עד היסוד, בהקשר אחר, בשאלת הבתים ללא רשיון.

עסאם מח'ול: אני אומר שיש בעיה מורכבת מאוד של בנייה בלתי חוקית אבל כשאנחנו שומעים את הדברים האלה מלשכת ראש הממשלה, ואנחנו רואים את המחסומים שסוגרים על השכונות האלה, אנחנו לא יכולים שלא לייחס למהלך הזה כוונות מרחיקות לכת יותר.

יורי שטרן: חבר הכנסת מח'ול, משתמע מדבריך שאם מדובר בשכונה יהודית אפשר ללכת כסאח בכל הכוחות אבל אם זאת שכונה ערבית יש להתחשב בקונטקסט.

יורי שטרן: אני לא קובע כאן מה התוצאה אבל זאת שאלה.

עבד-אלמאלכ דהאמשה: אדוני מכניס גורם אחר לכאן, וחבל.

יורי שטרן: אני חושב שגם לתושבים הערבים וגם לתושבים היהודים של העיר, ולא רק לעיר עצמה אלא לחברה הישראלית כולה – דיבר על זה חבר הכנסת איוב קרא שהוא האיש המופקד בכנסת על נושא המלחמה בסמים – אין מכה קשה יותר ואין מחלה כרונית יותר מהסמים.

עסאם מח'ול: בעניין הזה אנחנו תמימי-דעים.

עסאם מח'ול: אמרתי שבאנו בטענות על שהמלחמה הזאת לא נעשתה בעבר.

עסאם מח'ול: אבל לא זאת הדרך הנכונה לפעול.

יורי שטרן: יכול להיות.

יורי שטרן: אבל כשאתה מדבר על סבל יום-יומי שהמחסומים גורמים, יש לך סבל יום-יומי, יש לך הרס טוטלי של החברה הערבית בלוד בגלל הפשיעה הזאת.

עסאם מח'ול: אדרבה, תיעזר בתושבי השכונה כדי להילחם בסמים.

עסאם מח'ול: אל תילחם בשכונה כדי להילחם בסמים.

עסאם מח'ול: תיעזר בשכונה, תיעזר באנשים.

מוחמד ברכה: מה שאנחנו אומרים בעצם מתמצה במשפט אחד שנאמר בהתחלה – אי אפשר להעמיד את העיר על הברירה האבסורדית הזאת: או מחסומים או סמים.

מוחמד ברכה: אי אפשר, זה לא מתקבל על הדעת.

מוחמד ברכה: זה לא אנושי, זה לא תורם למהלך החיים התקין.

מוחמד ברכה: אתה תשלוף את הסמים והוא ישלוף המחסומים?

מוחמד ברכה: זה הביצה והתרנגולת?

מוחמד ברכה: זה לא כך, זה לא הביצה והתרנגולת.

עסאם מח'ול: אני חושב שאנחנו צריכים להיות זהירים בישוב טעון כמו לוד, שיש בו כל הבעיות והמחלות החברתיות האפשריות.

עסאם מח'ול: אנחנו נייצר מציאות, שהקשר היחידי כמעט של המדינה עם התושבים הערביים הוא דרך המשטרה.

עסאם מח'ול: אז אתה תמצא בבית-ספר מרכז משטרתי – איפה זה נשמע?

ואסל טאהא: זה רק בלוד.

חמי דורון: בכל הארץ יש שיטור קהילתי.

עסאם מח'ול: אתה תמצא בתוך מדינת ישראל מחסומים שתלמידי בית-ספר צריכים לעבור מדי יום וגם לעבור חיפושים בתיקים שלהם?

עסאם מח'ול: אנחנו שמענו טענות על שוטרים, ואני לא חושב שמישהו נתן להם פקודה כזאת, אבל שוטרים או אנשי יס"מ שהשפילו אנשים מבוגרים, שהתייחסו בצורה מבישה לנשים ולבחורות שעברו שם, בכוונה כדי לפגוע.

עסאם מח'ול: אני חושב שעל-ידי המחסומים האלה אנחנו מייצרים מציאות שהבעיות האלה יהפכו להיות בלתי נמנעות אם אנחנו משלימים עם השיטה הזאת במלחמה בסמים.

עסאם מח'ול: כולנו ביחד נוכל להילחם בסמים, כולנו מעוניינים להילחם בסמים.

עסאם מח'ול: אני זוכר שבשכונת חליסה בחיפה השכונה קמה והתושבים הפגינו וגירשו בידיהם במקלות את סוחרי הסמים.

עסאם מח'ול: אז זאת הפכה להיות שכונה נקייה יותר.

עסאם מח'ול: בואו תיעזרו באזרחים.

עסאם מח'ול: אל תעמידו את עצמכם מול האזרחים ובמלחמה איתם.

טלב אלסאנע: אני רוצה לומר בתחילת דבריי כדי שהדברים יהיו ברורים, אילו המשטרה היתה אומרת שהיא לא רוצה להיכנס לשכונות הערביות ולא רוצה לטפל בבעיית הסמים היתה נשמעת זעקה רצינית, לפי דעתי חזקה יותר מהזעקה הנשמעת כאן כעת.

טלב אלסאנע: כלומר, האוכלוסייה כן מעוניינת במאבק רציני ובלתי מתפשר בבעיית הסמים.

טלב אלסאנע: אבל אי אפשר להעניש את תושבי לוד הערביים פעמיים.

טלב אלסאנע: פעם הם נענשים על-ידי סוחרי הסמים, ופעם שנייה על-ידי המחסומים.

טלב אלסאנע: כך אתם לא פותרים את הבעיה אלא אתם מוסיפים כאן עוד בעיה.

טלב אלסאנע: לדעתי זאת טעות בשיקול הדעת.

טלב אלסאנע: אי אפשר לבוא ולומר שסמים זה תופעה שעומדת בפני עצמה, מנותקת מגורמים נוספים.

טלב אלסאנע: אם לא מתמודדים עם הבעיות הנוספות – עניין ההזנחה המתמשכת, עניין הקיפוח המתמשך, כל התופעות שגרמו לסמים לצוץ ברחובות לוד ולסוחרי הסמים להתעשר על גבי המצוקות האמיתיות האלה – כל עוד המצוקות יהיו גם הסוחרים יהיו והמשטרה תבוא יום-יומיים ותעניש את האנשים ולא את הסוחרים, כי הסוחרים יעברו ממקום למקום.

טלב אלסאנע: מי שמגיע למחסומים זה לא הסוחרים.

טלב אלסאנע: כולם רואים את מחסומי המשטרה.

טלב אלסאנע: מי שבא למחסום זה אדם תמים שחוזר לביתו.

טלב אלסאנע: סוחרי הסמים עוקפים את המחסומים, יש להם דרכים אחרות.

טלב אלסאנע: אני רוצה לומר לכם שהיו יוזמות פרטיות של תושבי לוד עצמם להתמודד עם נגע הסמים.

טלב אלסאנע: בשכונת שניר ובשכונות אחרות התושבים ניהלו מאבק נגד סוחרי הסמים.

טלב אלסאנע: זאת אומרת, התושבים הם גורם המעוניין, כמו המשטרה ואולי אף יותר מהמשטרה, להתמודד עם התופעה הזאת.

טלב אלסאנע: למה במקום להפוך את הגורם המעוניין הזה, הגורם החזק הזה לשותף אתם הופכים אותו לצד השני, לצד של הסוחרים?

טלב אלסאנע: הם לא בצד של הסוחרים.

טלב אלסאנע: למה לא משתפים איתם פעולה במאבק הזה?

טלב אלסאנע: זה אינטרס שלהם, זה אינטרס של הילדים שלהם.

טלב אלסאנע: והדבר השני, טרמפיסטים שעולים על התופעה של סחר בסמים – מה זה קשור לעניין של אגרה או כל מיני תביעות אחרות?

טלב אלסאנע: לוקחים סוגייה שיש עליה הסכמה ועולים עליה כטרמפיסטים כדי להשיג מטרות אחרות לא לעניין.

טלב אלסאנע: זה דבר פסול.

טלב אלסאנע: למשטרה אסור לתת יד לדבר הזה.

טלב אלסאנע: נתנו כאן דוגמה של הטיפול בנגע הסמים בבית-דגן.

טלב אלסאנע: יש הבדל.

טלב אלסאנע: אם הייתם אומרים: הטיפול המשטרתי יהיה בכל לוד, המחסומים יוקמו הן בשכונות הערביות והן בשכונות היהודיות אז האוכלוסייה הערבית לא היתה מתלוננת, כי כולם שווים וסובלים ביחד.

מוחמד ברכה: כולם היו מוחים ביחד.

טלב אלסאנע: לא משנה, מוחים, סובלים, צועקים, הכול.

טלב אלסאנע: אבל כשאתה שם מחסומים אך ורק בשכונות מסוימות – בבית-דגן לא עשו מחסומים בשכונות ערביות כי אין שם שכונות ערביות, זה היה בכל בית-דגן וכולם הרגישו שיש מטרה משותפת.

יורי שטרן: כל בית-דגן היא כמו שכונה אחת בלוד מבחינת סדר הגודל.

טלב אלסאנע: אבל העיקרון צריך להיות אחיד.

טלב אלסאנע: אתה תוקף בעיה בעיר מסוימת – צריך לתקוף אותה באופן אחיד.

טלב אלסאנע: היו גם מבצעים קודמים של המשטרה במלחמה בנגע הסמים אבל מניסיון העבר אנחנו יודעים שכאשר המבצע נגמר הכול חוזר לקדמותו ואף גרוע ממה שהיה לפני המבצע.

טלב אלסאנע: מבצעים של המשטרה לבד לא פותרים את הבעיה.

טלב אלסאנע: צריך פרויקטים בתחום החינוך, השקעות, בניית מוסדות ציבור, קציני ביקור סדיר שיחזירו ילדים שנשרו למסגרות החינוך, צריך להתמודד באופן אמיתי עם הבעיה ולא רק על-ידי כדורי אקמול.

טלב אלסאנע: אי אפשר רק לכבות שריפות, להעניש את האנשים ולחזור הביתה.

מוחמד ברכה: זו לא חובתה של המשטרה.

טלב אלסאנע: המשטרה צריכה להגיד: אנחנו רוצים לעשות מבצע מערכתי משולב של משרדי הממשלה השונים, ביחד נתקוף את הבעיות.

טלב אלסאנע: עניין פיתוח התשתיות, עניין פיתוח מערכת החינוך.

טלב אלסאנע: כל פעם מגיעה לכאן בעיה נוספת בהקשר אחר שקשור ללוד.

טלב אלסאנע: לפני שבוע דנו בוועדה לזכויות הילד על השלכות הריסת בתים על המצב הנפשי של ילדים.

טלב אלסאנע: אנחנו רואים השלכות קשות מאוד בשל התופעה הזאת.

יורי שטרן: אז איך אתה תומך בפינוי ישובים?

יורי שטרן: הרי יהיו לזה השלכות קשות.

טלב אלסאנע: למה?

טלב אלסאנע: אני בא להפגין אתך.

יורי שטרן: שם אנשים גרים כחוק.

טלב אלסאנע: חבר הכנסת יורי שטרן, אל תסיט את הוויכוח.

מוחמד ברכה: לשאלת היושב-ראש, בסך הכול אנחנו תומכים בחזרתם של המתנחלים הביתה, זה הכול.

יורי שטרן: גם כאן אפשר לנסח באותה צורה: רוצים שילדים יגדלו ויחונכו בסביבה חוקית ולא בסביבה של עבירות.

עבד-אלמאלכ דהאמשה: אדוני היושב-ראש, יש כאן יותר מדי שיתוף פעולה והסכמה ואווירה חיובית אז אתה צריך לעשות משהו ...

יורי שטרן: אני מגיב לגישה של חבר הכנסת טלב אלסאנע.

טלב אלסאנע: ילדים הם ילדים, בין אם הם ילדים של מתנחלים ובין אם הם ילדים אחרים.

טלב אלסאנע: צריך לשמור על שלמות נפשם, אני בוודאי תומך בכך.

טלב אלסאנע: אני רוצה לחזור ולהדגיש, אין לנו בעיה עם המשטרה.

טלב אלסאנע: יש לנו בעיה עם הגישה של המשטרה.

טלב אלסאנע: אני חושב שיש כאן טעות בשיקול הדעת והפעלה לא נכונה של המבצע הזה.

טלב אלסאנע: הוא צריך להיות משולב, בשיתוף פעולה מלא מלכתחילה עם האוכלוסייה, ולהיות ממוקד.

טלב אלסאנע: המטרה הרי ממוקדת.

טלב אלסאנע: לא כל תושבי לוד הערבים הם סוחרי סמים.

טלב אלסאנע: יש 4-5 בתים וצריך להתמקד בהם.

טלב אלסאנע: עושים סיכול ממוקד, עושים מאבק ממוקד, אז תתמודדו עם הבעיה בצורה ממוקדת.

איוב קרא: לפני שנשמע את אנשי המשטרה, אולי תיתן לאנשי לוד להשלים את התמונה.

טלב אלסאנע: אולי אנשי המשטרה יענו בסוף על הכול.

טלב אלסאנע: הם יוכלו לחזור עוד פעם, אני חושב שמן הצדק לתת לתושבים להתבטא.

ח'אלד איזבארגה: אני תושב שכונת פרדס שניר בלוד.

ח'אלד איזבארגה: אני רוצה להדגיש כמה נושאים.

ח'אלד איזבארגה: קודם כול אנחנו רוצים להדגיש שהאוכלוסייה הערבית בעיר לוד מסרבת שיטילו כתם על כל האוכלוסייה הערבית או על רובה כאילו היא מתעסקת בסמים.

ח'אלד איזבארגה: את הרושם הזה אנחנו מסרבים לקבל, ואנחנו לא נקבל אותו.

ח'אלד איזבארגה: יש רק מעט אנשים, שאנחנו יכולים להגדיר אותם כעשבים שוטים ובאנשים האלה צריך לטפל, אך ורק באנשים האלה.

ח'אלד איזבארגה: זה נקודה ראשונה.

ח'אלד איזבארגה: נקודה שנייה, הם לא צריכים להוכיח לנו וגם אנחנו לא צריכים להוכיח להם שמלחמה בסמים היא מטרה כשרה.

ח'אלד איזבארגה: אנחנו מסכימים לזה, אנחנו תומכים בזה ואנחנו מברכים על הצעד הזה.

ח'אלד איזבארגה: חיכינו שנים רבות עד שהצעד הזה הגיע.

ח'אלד איזבארגה: בתחילת המבצע בירכנו עליו ותמכנו.

ח'אלד איזבארגה: את המסרים של המשטרה אנחנו חילקנו לתושבים.

ח'אלד איזבארגה: אבל לאחר שהמבצע התחיל התעוררו בליבנו חששות כבדים מאוד שהמלחמה היא לא בסמים אלא המלחמה היא באזרחים התמימים, האזרחים הרגילים שחיים שם, שמנהלים חיים נורמטיביים ושרוצים להמשיך ולנהל חיים כאלה.

יורי שטרן: איפה היתה התפנית?

ח'אלד איזבארגה: בראש וראשונה אני רוצה לשאול, למה יש לנו בלוד "כספומטים" בכמות הזאת?

ח'אלד איזבארגה: למה יש כל-כך הרבה אנשים שמחזיקים סמים?

ח'אלד איזבארגה: למה אפשר לקנות סמים בלוד לאור יום?

ואסל טאהא: זה לא רק הכמות אלא גם הצורה כי בלוד זה מתנהל במבצרים.

יורי שטרן: מה ההסבר שלך?

ח'אלד איזבארגה: אני חושב שהמשטרה יודעת איפה נמצא כל "כספומט" כזה של סמים, מי מנהל אותו ומי האנשים העובדים בו.

ח'אלד איזבארגה: אם צרכן הסמים יודע איפה יש "כספומט" שהוא יכול לפנות אליו ולקנות סמים אז סביר להניח שהמשטרה יודעת.

ח'אלד איזבארגה: המשטרה מנהלת מערכות מודיעין, יש לה מודיעין טוב.

יורי שטרן: התחלת לומר שבתחילת המבצע אתם התושבים תמכתם ועזרתם למשטרה ואחר-כך דעתכם השתנתה.

יורי שטרן: זאת אומרת שאתם גם הרגשתם שהמבצע הזה הוא מעבר לטיפול נקודתי בכמה נקודות בהן מוכרים סמים לאור יום אלא צריך להיות כאן משהו מקיף יותר.

יורי שטרן: כך אני מבין מדבריך.

יורי שטרן: אז מה גרם לתפנית?

ח'אלד איזבארגה: אני אסביר לך.

ח'אלד איזבארגה: מדי יום אני עובר דרך המחסומים האלה.

ח'אלד איזבארגה: אני במקרה עורך-דין במקצועי.

ח'אלד איזבארגה: בתחילת המבצע הייתי עובר כל יום חיפוש על הגוף שלי וברכב שלי.

ח'אלד איזבארגה: אני מראה לאנשים: חבר'ה, אני עורך-דין, יש לכם חשש שאני מתעסק בסמים?

ח'אלד איזבארגה: הם רוצים לחפש.

ח'אלד איזבארגה: היו שוטרים שאמרו לנו: אנחנו רוצים למרר לכם את החיים, במילים האלה.

ח'אלד איזבארגה: ב-9 במאי פנינו למשטרה בכתב, במכתב מנומס מאוד.

ח'אלד איזבארגה: אמרנו להם: חבר'ה, יש לנו דאגות, יש לנו חששות.

ח'אלד איזבארגה: תשבו איתנו, תנטרלו את החששות האלה.

ח'אלד איזבארגה: יכול להיות שאנחנו טועים, יכול להיות שאתם טועים.

ח'אלד איזבארגה: בואו נשלב ידיים, נשתף פעולה, נפעל ביחד.

ח'אלד איזבארגה: אנחנו מעוניינים שאתם תפעלו.

ח'אלד איזבארגה: אנחנו מעוניינים שהמשטרה תצליח במבצע שלה למגר את הסמים בעיר לוד.

ח'אלד איזבארגה: המבצע התחיל ב-3 במאי.

ח'אלד איזבארגה: ב-9 במאי מסרנו את המכתב הזה במסירה אישית הן לראש העירייה והן למשטרת לוד.

ח'אלד איזבארגה: עד אתמול לא זכינו לשום מענה מהמשטרה על אף שהמבצע מתנהל כבר קרוב לחודש.

ח'אלד איזבארגה: המשטרה התחילה את המבצע הזה ברגל שמאל כי כשהיא הזמינה את נציגי הציבור היא הזמינה נציגי ציבור שלא מייצגים אף אחד, שבקושי מייצגים את עצמם.

ח'אלד איזבארגה: אנחנו אמרנו למשטרה שיש אנשים שהם נבחרי ציבור, יש אנשים שנבחרו בקולות 5,000 בוחרים, שרוב האוכלוסייה הערבית בחרה בהם ואי אפשר להתעלם מהם.

ח'אלד איזבארגה: בואו, אנחנו רוצים לשלב ידיים יחד אתכם אבל יש דברים שגורמים לנו דאגה.

ח'אלד איזבארגה: זה דבר ראשון.

ח'אלד איזבארגה: דבר שני, טוב שראש העירייה נמצא כאן.

ח'אלד איזבארגה: למה המשטרה היא שרוצה לסלול לנו דרכים?

ח'אלד איזבארגה: למה המשטרה היא שרוצה להקים לנו שווקים?

ח'אלד איזבארגה: למה המשטרה היא שרוצה לבנות מסעדות חומוס בשכונות שלנו ולשפר את המצב החברתי?

ח'אלד איזבארגה: היום פונים ומבקשים שהדברים ייעשו על-פי החוק דרך העירייה.

ח'אלד איזבארגה: התקציב שמגיע הוא אותו תקציב, מגיע תקציב לצורך העניין הזה.

ח'אלד איזבארגה: אדוני ראש העירייה, אתה יכול לקחת את התקציב הזה ולהשקיע אותו בעצמך על-פי הצרכים של האוכלוסייה.

ח'אלד איזבארגה: אתמול היתה ישיבה עם כבוד מפקד תחנת לוד, סגן ניצב יוסי בוקר, ועם צמרת המשטרה בתחנה.

ח'אלד איזבארגה: אני רוצה לבשר לכם שהמשטרה משוכנעת שהמחסומים האלה – יכול להיות שהגיע הסוף שלהם, שהם מיצו את עצמם.

ח'אלד איזבארגה: אנחנו קיבלנו הבטחה מכבוד מפקד התחנה שהוא ייתן המלצה למפקד המחוז להסיר את המחסומים האלה או בבת אחת או בהדרגה.

ח'אלד איזבארגה: נתבשרנו גם שביום חמישי בשעה 15:30 תהיה ישיבה להערכת מצב וקיבלנו הבטחה חד-משמעית שמפקד התחנה ימליץ למפקד המחוז להסיר את המחסומים.

ח'אלד איזבארגה: אנחנו משוכנעים היום שהמשטרה השתכנעה בדיוק במה שאנחנו היינו משוכנעים בו, שהמחסומים האלה לא עוזרים.

ח'אלד איזבארגה: הנוכחות של המשטרה היא שעוזרת.

ח'אלד איזבארגה: המחסומים לא מרתיעים אלא הנוכחות של המשטרה היא שמרתיעה.

ח'אלד איזבארגה: מי כמוך יודע שאפשר לעקוף את המחסום באלף ואחת דרכים, ועובדה שעוקפים את המחסומים ברגל.

ח'אלד איזבארגה: אנחנו יודעים שצרכני סמים ממשיכים להיכנס לשכונות האלה ויש דרכים, והמשטרה יודעת על כך.

יורי שטרן: היא פשוט מאוד חוסמת אותם.

ח'אלד איזבארגה: אני לא אומר שהיא לא חוסמת.

ח'אלד איזבארגה: יש לשוטרים יתרון שהם מחכים לסוחרים בדיוק במקומות מהם הם יוצאים.

ח'אלד איזבארגה: אנחנו מברכים על כך.

ח'אלד איזבארגה: המשטרה לא צריכה להוכיח לנו שהמלחמה בסמים היא טובה.

ח'אלד איזבארגה: אנחנו מסכימים לזה.

ח'אלד איזבארגה: אנחנו רק אומרים שהמחסומים מעיקים על חיי התושבים.

ח'אלד איזבארגה: כשאנחנו רואים את המחסומים האלה אנחנו נזכרים בשטחים, נקודה.

מנדי ספדי: אני מתייחס לנגע הסמים כמגה-פיגוע.

מנדי ספדי: יש לטפל במלחמה בסמים באותה מידה שאנחנו מטפלים במלחמה בטרור.

מנדי ספדי: הנזק שנגרם על-ידי מעוזי הסמים לשכונות הסובבות את המעוזים האלה הוא נזק רב וחמור.

מנדי ספדי: הסמים האלה חודרים אל קרב הנוער ואנחנו כנציגי ציבור אחרי זה נאלצים לטפל בנוער הזה ולשקם אותו, להוציא אותו מהסמים אחרי שהוא מתבגר.

ואסל טאהא: מה נעשה בכיוון הזה?

עבד-אלמאלכ דהאמשה: אני מבקש לדעת מי המדבר.

עבד-אלמאלכ דהאמשה: הנימוס מחייב שאדם שמדבר יציג את עצמו, יאמר: אני פלוני אלמוני תושב העיר רוצה לומר דברים.

עבד-אלמאלכ דהאמשה: אנחנו רוצים לדעת מי אתה.

מנדי ספדי: אני נציג ציבור מגני-אביב.

קריאה: איזה ציבור?

מנדי ספדי: ציבור גדול בגני-אביב, ואתה יודע איזה ציבור.

בני קניאק: אדוני היושב-ראש, אני מבקש שתאפשר למשטרה לענות.

יורי שטרן: המשטרה לא תקופח.

עבד-אלמאלכ דהאמשה: אנחנו רוצים לשמוע את המשטרה, בוודאי.

יורי שטרן: אבל אתה יושב כאן גם כדי לשמוע את הדעות של אחרים.

יורי שטרן: בבקשה, זה טיב הדיונים בכנסת.

יורי שטרן: זה לא חד-צדדי.

יורי שטרן: לא באת לכאן להציג את עמדת המשטרה מבלי לשמוע את ההערות של חברי הכנסת ושל נציגי התושבים.

יורי שטרן: אל דאגה, אתם תקבלו זמן להשיב.

ח'אלד איזבארגה: אבל מר מנדי ספדי הוא לא נציג השכונה, הוא לא סובל במחסומים.

יורי שטרן: אני לא שואל אותך למי לתת רשות דיבור.

עבד-אלמאלכ דהאמשה: יש סמים בגני-אביב?

מנדי ספדי: בטח שיש סמים בגני-אביב, שבאים מתוך שכונת הרכבת ומפרדס שניר.

מנדי ספדי: נכנסים אל תוך שכונת גני-אביב וסוחרים בקרב הילדים.

מנדי ספדי: את זה אני רוצה למנוע ובגלל זה אני מברך על המחסומים של המשטרה.

מנדי ספדי: אני תושב גני-אביב ואני יודע מה כמות המוניות שהיתה נכנסת מדי יום לשכונה לפני שהתחיל המבצע ולפני שסגן ניצב יוסי בוקר, מפקד תחנת לוד, התחיל להעניש גם את נהגי המוניות.

מנדי ספדי: משעה 23:00 ועד שעות הבוקר היו עוברות כ-2,000 מוניות בכביש שעובר מגני-אביב אל תוך פרדס שניר.

מנדי ספדי: כ-70% מהמבקרים בלוד ביום הם צורכי סמים.

מנדי ספדי: המחסומים באים למנוע מהנרקומנים ומצורכי הסמים להגיע ל"כספומטים" ולסוחרי הסמים.

מנדי ספדי: בזה אני רואה שהם הגיעו למטרה שלהם אבל צריך כאן אורך נשימה.

מנדי ספדי: תודה.

יורי שטרן: אני רוצה להזכיר לחברי הכנסת שנציגי התושבים זה לא רק תושבי השכונות שנמצאות במצור אלא גם תושבי השכונות שנמצאות מחוץ לתחום וסובלות מהמחלה הזאת של הסמים.

מוחמד ברכה: אתה עדיין לא קובע מי נציגי התושבים ואני חושב שעשית מעשה שלא ייעשה כשנתת זכות דיבור לאדם שלא שייך לכל העניין הזה.

מוחמד ברכה: הוא בא להיות שופר נגד התושבים.

יורי שטרן: נתתי למי שהחלטתי.

מנדי ספדי: - - -

יורי שטרן: לא תסתמו פה פיות לאף אחד.

עסאם מח'ול: אתה סותם את הפה.

עבד-אלמאלכ דהאמשה: לא סתמנו כאן פיות.

טלב אלסאנע: לדעתי הדיון התנהל עד כה בצורה טובה.

יורי שטרן: אי אפשר שכל עוד מציגים עמדה אחת אתם מרוצים אבל כשבא מישהו להביע עמדה אחרת אתם מנסים לסתום לו את הפה.

עסאם מח'ול: אבל יש אנשים שנבחרו להיות נציגי הציבור.

יורי שטרן: תתנו כבוד מינימלי למי שמדבר.

יורי שטרן: תקפתם את האיש שדיבר.

יורי שטרן: לכן אני מסיים בזה.

עבד-אלמאלכ דהאמשה: בסך הכול שאלנו מי הוא.

בני קניאק: בוקר טוב לכולם, אני חושב שאם הייתם שומעים את הדברים של המשטרה בתחילת הדיון אז הרבה מהשאלות והרבה מהטענות ומהאמירות של חברי הכנסת ושל הנציגים האחרים לא היו נאמרות.

בני קניאק: אני מפקד מחוז המרכז.

יורי שטרן: אני אחזור על כמה דברים שאנשים העירו כאן.

יורי שטרן: חלק מהדברים לא היו קשורים למשטרה אף שהם נכונים בשל עצמם.

יורי שטרן: זה שצריכה להיות גם פעולה חינוכית וגם צריכים לדאוג לרווחת התושבים זה נכון אבל זה לא הנושא שהמשטרה מתבקשת להתייחס אליו באופן ישיר.

יורי שטרן: זאת אומרת, תתייחס אם תרצה.

יורי שטרן: אבל היו דברים אחרים, סימני שאלה שאתה צריך לענות עליהם.

יורי שטרן: אל"ף, למה דווקא השכונות האלה ולא נגיד עוד כמה שכונות?

יורי שטרן: קצת מוזר לי לשאול למה לא העיר כולה כי יש הבדל בין בית-דגן לבין העיר לוד אבל האם אלה השכונות היחידות שהיו זקוקות לטיפול?

יורי שטרן: בי"ת, הקשר עם התושבים.

יורי שטרן: למה לא גייסתם את המנהיגות המקומית, קודם כול האנשים הנבחרים, ולא ניסיתם עד אתמול לשבת עם תושבי השכונה, עם אלה שבאמת רוצים לסייע ולעשות את הפעולה הזאת יחד איתם?

יורי שטרן: למה בכלל צריכה להיות פעולה כזאת מקיפה ומעיקה על התושבים כאשר רוב המוכרים הקטנים, אלה שמפעילים את ה"כסמופמטים" – אולי הם לא קטנים – ידועים לכם?

יורי שטרן: כשהוועדה סיירה בלוד אתם הצבעתם לנו: כאן "כספומט" וכאן "כספומט".

יורי שטרן: אמנם אין פרסומת אבל כל אחד יודע לאן לפנות.

יורי שטרן: האופן שבו על המבצע המשטרתי "התלבשו" רשויות אחרות, כמו מס הכנסה וכמו רשות השידור – מחר אמור היה להיות בכנסת דיון על אגרת הטלוויזיה, ואני הייתי אחד המציעים שלו.

יורי שטרן: אני זועם על כך שמשתמשים במחסומים משטרתיים בכל רחבי הארץ כדי לגבות את אגרת הטלוויזיה, זה אבסורד.

יורי שטרן: אם זה היה מבצע של אכיפת החוק, אולי אפשר לערוך גם מבצעים מעין אלה, אבל אם זה מבצע שמטרתו סמים אז למה בהזדמנות חגיגית זאת לערב רשויות נוספות?

יורי שטרן: אחר-כך היו תלונות על כך שהשוטרים לפעמים לא מתנהגים יפה ועל ההתייחסות שלהם לתושבים, שחלק גדול מהבדיקות נראות מיותרות כי מדובר באנשים שלגביהם לא צריכים להיות חשדות.

יורי שטרן: והעניין של סיום המבצע, זאת אומרת ההערכה שלך להמשך המבצע, גם למה שכבר אירע במבצע וגם להמשכו.

יורי שטרן: אני מבקש לדעת איך הגעתם למסקנה שזה הצעד שאתם צריכים לנקוט ואילו מבצעים ערכתם במקומות אחרים שדומים למה שעשיתם עכשיו בלוד.

יורי שטרן: בבקשה.

בני קניאק: תודה לכבוד היושב-ראש.

בני קניאק: אני מודה גם לכל חברי הכנסת שדיברו כאן וכמובן לאזרחים שהציגו את הטיעונים שלהם.

בני קניאק: אני חוזר על הדברים שלי, אם היו נותנים לנו להגיד את הדברים מלכתחילה אני מתאר לעצמי שרוב השאלות היו נפתרות עוד לפני שהיו מוצגות כאן.

בני קניאק: הבאתי אתי מהמשטרה את מפקד התחנה סגן ניצב יוסי בוקר, את מפקד המרחב נצ"מ רפי פלד, ואני אשיב אחת-אחת על כל השאלות שהוצגו כאן.

בני קניאק: אני מבקש להתחיל בסקירה שאולי תכניס את כולנו לאווירה, מה זאת העיר לוד ומה המורכבות של הטיפול בתופעת הסמים בעיר לוד.

בני קניאק: אני קורא למבצע הזה מבצע חוסר ברירה, מהסיבה הפשוטה, משטרת ישראל לאורך עשרים השנים האחרונות פעלה בשיטות שונות ומשונות בעיר לוד כדי להתמודד בצורה אפקטיבית עם בעיית הסמים.

בני קניאק: לצערי השיטות שהשתמשו בהן, שהן השיטות הקלסיות בעגה המשטרתית, לא הצליחו.

בני קניאק: ב-5 השנים האחרונות קיימנו בלוד מבצעים שונים ומשונים.

בני קניאק: אני אתן דוגמאות.

בני קניאק: ב-1999-2000 עשינו מבצע שנקרא "אורך נשימה", שבמהלכו פעלו 280 שוטרים שביצעו חיפושים קונבנציונליים.

בני קניאק: כפי שנאמר כאן, אנחנו יודעים איפה ה"כספומט", יודעים מי עושה את הפעילות, מוציאים צו, עושים חיפוש ומבצעים את העבודה השגרתית.

בני קניאק: במבצע הזה נתפסו 52 קילוגרם הירואין, 54 קילוגרם מריחואנה וכדורי אקסטזי.

עבד-אלמאלכ דהאמשה: אנשים נעצרו?

בני קניאק: כן, בוודאי.

בני קניאק: ב-1999-2000 נתפסו 70 כלי נשק ושני טילי לאו ושני מטעני חבלה ונפתחו 1,203 תיקי חקירה פליליים כנגד עבריינים.

יורי שטרן: כמה תיקים הסתיימו?

בני קניאק: אין לי את הנתון הזה.

בני קניאק: במבצע "אורך נשימה" מדובר על 1,200 תיקי סמים בלוד, בכל העיר.

בני קניאק: בשנת 2001 עשינו מבצע שנקרא "מצח נחושה".

בני קניאק: אני לא אכנס כאן לפרטים אבל הנתונים דומים מאוד.

בני קניאק: אז לא מצאנו טיל לאו אבל מצאנו 72 כלי נשק.

בני קניאק: באותו מבצע תפסנו 5 קילוגרם קוקאין, 31 קילוגרם מריחואנה ו-3,500 כדורי אקסטזי.

בני קניאק: בשנים 2001-2003 היה מבצע "עוצמה כבושה", עם 1,400 שוטרים.

בני קניאק: נתפסו שם 116 קילוגרם מריחואנה, 9.5 קילוגרם קוקאין ו-30.5 קילוגרם הירואין.

בני קניאק: במבצע הזה נעצרו 42 סוחרי סמים כבדים ועוד כהנה וכהנה.

בני קניאק: בשנת 2004 עשינו מבצע שנקרא "שבר ענן".

בני קניאק: במהלך חמש השנים האחרונות היו מבצעים של סוכנים.

יורי שטרן: יש איזה משורר שממציא את השמות למבצעים?

בני קניאק: העיר חבר הכנסת ברכה בתחילת דבריו שיש איזה ציניות בשֵם.

בני קניאק: את השם בוחר המחשב.

בני קניאק: יש כנראה רשימה של שמות והמחשב בוחר אחד מהם.

יורי שטרן: חשבתי שיש באמת קופירייטר.

בני קניאק: אדוני היושב-ראש, בחמש השנים האחרונות ביצעה משטרת מחוז המרכז שורה של מבצעי סוכנים, כפי שאתם יודעים.

בני קניאק: ב-1999 היה מבצע "לובן קלין" עם 18 חשודים, ב-1999 מבצע "שנה לוהטת" עם 24 עצורים, ב-1999 – 25 עצורים, ב-2000 – 30 חשודים, במבצע "ספר הג'ונגל" בשנת 2000 – 26 עצורים, בשנת 2001 מבצע "מעבר לשיא" – 31 עצורים.

בני קניאק: הכול על-ידי סוכנים.

בני קניאק: ב-2001 מבצע "תאוות בצע" – 47 חשודים, ב-2002 במבצע "אופנוסם" – 23 חשודים, ב-2002 במבצע "החשוד העיקרי" – 12 עצורים, וב-2003 במבצע "סוס טרויאני" – 42 מופללים.

בני קניאק: כולם מצמרת עברייני הסמים.

יורי שטרן: רשימת השמות מזכירה שמות רומנים של דוסטויבסקי.

עבד-אלמאלכ דהאמשה: האנשים האלה שנתפסו, נשפטו ויושבים בבתי-הסוהר?

בני קניאק: בוודאי כולם נשפטו ונכנסו לבתי-סוהר.

בני קניאק: בדרך כלל תיקים של סוכנים הם תיקים מבוססים.

יורי שטרן: מה הסיבה שזה לא הועיל?

בני קניאק: אדוני היושב-ראש, אם אפשר יהיה לתת לי את 10 הדקות הקרובות להציג את הדברים שלי, אני משוכנע שאחרי שאני אסיים יהיו פחות שאלות.

בני קניאק: שורת הפעילויות הללו של משטרת ישראל – אפשר לראות כאן באמת מוּכְוונוּת לאורך שנים של טיפול בסוחרי הסמים בעיר לוד – לא הצליחה.

בני קניאק: הגעתי למחוז לפני כחצי שנה.

בני קניאק: נכנסתי לעיר לוד, עשיתי בה סיור ולמדתי את הבעיה.

בני קניאק: כדי שתבינו למה בחרנו את השיטה הנקודתית הספציפית הזאת אני רוצה להבהיר מה הבעיה בעיר לוד.

בני קניאק: כאן אני רוצה לפתוח סוגריים.

בני קניאק: המבצע הזה הוא לא נגד ערביי לוד, נקודה.

בני קניאק: המבצע הזה הוא לא נגד שכונות ערביות.

בני קניאק: משטרת ישראל היא משטרה של כל אזרחי המדינה והיא פועלת באופן הגון, ישר ושוויוני כנגד כל אחד מהעבריינים ובעד כל אחד מאזרחי מדינת ישראל.

בני קניאק: הטיעון שהמבצע הזה הוא נגד ערביי לוד אין בו ממש.

בני קניאק: אסביר למה.

בני קניאק: נוצרה סיטואציה שהסמים של כל מחוז המרכז ואולי של כל מדינת ישראל רוכזו בשכונות מסוימות, בשלוש השכונות או חמש השכונות שאנחנו מגדירים כשכונות הבעייתיות של לוד.

בני קניאק: הכותרת "שכונות ערביות" היא לא נכונה כי כשדבר כזה היה בבית-דגן אז טיפלנו בבית-דגן, ואם זה היה בנתניה אז טיפלנו בנתניה במחסומים, ואם זה היה בג'ואריש לפני כמה שנים אז טיפלנו במחסומים בג'ואריש.

בני קניאק: אין לזה שום קשר, ואני מוחה, אני חושב שפשוט לא יהיה נכון להגיד שיש קשר בין המבצע הזה לבין הכותרת "ערבי".

בני קניאק: חד-משמעית לא.

בני קניאק: המשטרה היא שוויונית.

בני קניאק: במבצע הזה של משטרת ישראל משתתפים גם שוטרים ערבים.

בני קניאק: אי אפשר להאשים אותנו בעניין הזה.

בני קניאק: בחמש השכונות – שניר, ס"ח, וארדה, הרכבת ונווה-שלום – נוצרה סיטואציה, שלא התעוררה רק אתמול, של ריכוז גדול מאוד של סוחרי סמים.

בני קניאק: השיטה של אותם סוחרי סמים, שהיא ייחודית לעיר לוד ולשכונות הללו, היא ניצול הפרצות בחוק להתמודדות אפקטיבית מאוד עם פעילות המשטרה.

בני קניאק: עובדה שהמשטרה השקיעה הרבה מאוד משאבים, כוח אדם ופעילות לאורך השנים ולא הצליחה כי אחרי שנגמרה הפעילות של סוכן הסמים תחת העצורים קמו אחרים.

בני קניאק: מה שעשו אותם סוחרי סמים, הם הקימו "כספומט".

בני קניאק: אנחנו נראה כאן תמונה של "כספומט".

בני קניאק: הם הקימו חומות בגובה 8 מטרים סביב מתחם של קבוצת בתים.

בני קניאק: על החומות האלה יש קונצרטינות וטלוויזיות במעגל סגור.

יורי שטרן: זה בגובה של גדר ההפרדה.

בני קניאק: אני לא עוסק בסוגיות הפוליטיות.

בני קניאק: אני עוסק בעובדות על העיר לוד.

בני קניאק: ב"כספומטים" הללו עשו חור קטן בקיר שמכניסים אליו כסף ובצד שני יושב הסוחר ומעביר את החומר.

בני קניאק: כך אין את המגע הישיר שאפשר להוכיח אותו בבית-המשפט.

בני קניאק: כדי להתמודד עם פקודת הראיות אני צריך כמשטרה לראות את מי שמכר לי את הסם.

בני קניאק: תראו איך השיטה הזאת עובדת ותבינו את התחכום של סוחרי הסמים.

בני קניאק: אדוני היושב-ראש, יש כאן חומה מסביב, ובצד השמאלי יש בתים.

בני קניאק: בחומה יש פשפש וגדר, עם איזה מתחם שבו נמצא סוחר הסמים.

בני קניאק: בצד השני ברחוב מגיע הנרקומן, מכניס את ידו ומעביר את הכסף.

יורי שטרן: אני רוצה להבין טוב יותר את הקטע הזה.

יורי שטרן: אתם לא יכולים לעשות שום דבר אם אתם לא יכולים לראות פיזית את המוכר?

בני קניאק: בוודאי שלא.

בני קניאק: אנחנו צריכים להוכיח בבית-המשפט שפלוני או אלמוני מכר סם.

בני קניאק: אני לא יכול להאשים את היד שמכרה לי את הסם.

בני קניאק: אני צריך אדם.

בני קניאק: השיטה הזאת פשתה בלוד.

יורי שטרן: אבל השיטה הזאת קיימת הרבה מאוד שנים.

בני קניאק: היא קיימת כמה שנים ורק בעיר לוד, ורק בחמש השכונות הללו.

יורי שטרן: היא פועלת כבר לפחות 4-5 שנים.

בני קניאק: אכן, מ-1999.

יורי שטרן: זה מספיק זמן כדי למצוא איזה דרך להתמודד איתה.

בני קניאק: הצגתי לך את הנתונים של רשימת המבצעים, רשימת מבצעי הסוכנים, אך הפעילות הזאת לא הצליחה.

יורי שטרן: האם תיקוני חקיקה, כמו מה שהציג חבר הכנסת איוב קרא, יושב-ראש הוועדה למאבק בנגע הסמים, יעזרו לכם?

בני קניאק: כן, בוודאי.

בני קניאק: אני אתייחס לזה בסיום הדברים שלי.

בני קניאק: נוצרה סיטואציה שהשכונות הללו הפכו למה שאני קורא לו שכונות נגועות.

בני קניאק: אני מבקש שתראו כעת חלק מסרט.

בני קניאק: (הוועדה צופה בסרטון)

יורי שטרן: אולי אפשר ללכוד אותם לפי טביעת אצבעות.

בני קניאק: ניסינו את כל השיטות.

בני קניאק: הבעיה היא לא רק הטיפול בסוחר.

בני קניאק: אתה מטפל בסוחר אחד ובאים שניים תחתיו, ואתה מטפל בשניים ובאים תחתם שלושים.

בני קניאק: יש אווירה של מכירת סמים באותו "כספומט".

בני קניאק: אני מתחבר לדברים שאמר כאן עו"ד ח'אלד איזבארגה.

בני קניאק: אנחנו לא פעלנו מעולם כנגד האזרחים התמימים והטובים בשכונות הללו, וגם הפעם אנחנו לא פועלים נגדם.

בני קניאק: תיכף אסביר איך אני מוכיח את דבריי.

בני קניאק: אנחנו פועלים כנגד סוחרי הסמים והנרקומנים.

בני קניאק: ביום שנכנסתי למחוז המרכז היו בשכונות הללו 22 "כספומטים" פעילים.

בני קניאק: אחרי הפעילות בחמש השנים האחרונות כמותם לא עלתה ולא ירדה.

בני קניאק: זאת אומרת, כל מה שעשתה המשטרה באמצעים הקונבנציונליים לא צלח.

בני קניאק: אל תוך העיר לוד נכנסו מדי יום, עוד לפני המבצע הזה, מאות נרקומנים מכל רחבי הארץ, מטבריה ומבאר-שבע ומירושלים, עשרות שאטעלים.

בני קניאק: מתמקמים להם נרקומנים באזור תל-אביב, עולים על מונית או על רכב ומגיעים במיוחד לשכונות בלוד, ל"כספומטים" הספציפיים.

בני קניאק: אנשים מבינים ומכירים את האווירה הזאת של סחר הסמים בלוד.

בני קניאק: אנחנו מעריכים את הכסף שעובר בשנה בין הנרקומנים לסוחרים בלוד ב-400 מיליון שקל.

בני קניאק: לאור הסיטואציה הזאת השאלה הפשוטה היא מה לעשות, האם להמשיך בשיטה הקונבנציונלית לטיפול בעבירות סמים.

יורי שטרן: כשהוועדה היתה בסיור בלוד ה"כספומטים" שאנחנו ראינו היו במבנים שנבנו ללא רשיון.

יורי שטרן: למה הדרך של הוצאת צו והריסת המבנים האלה היא לא הדרך הטובה ביותר להתמודד עם התופעה?

בני קניאק: אני אתייחס לזה.

בני קניאק: אני רוצה להמשיך בסדר שלי.

בני קניאק: אני מבטיח שכל שאלה ששאלתם תיענה.

בני קניאק: אני חוזר ואומר, אנחנו מדברים על 400 מיליון שקל בשנה, שזה בלי שום ספק סכום כסף גדול.

בני קניאק: נוצרה סיטואציה שאנחנו צריכים כמשטרה לעשות מעשה.

בני קניאק: עד לפני 4 חודשים האשימו בכתבות בעיתון, בראיונות עם אנשים היושבים כאן שהמשטרה לא עושה מאום בלוד.

בני קניאק: אז קמנו ועשינו.

בני קניאק: השאלה שעולה כאן היא שאלה מהותית, מה הוא האיזון בין חופש התנועה של אזרח תמים לבין המלחמה בסמים.

יורי שטרן: אבל לפני כן תסביר איך המבצע פותר את הבעיות שאתה מציג.

בני קניאק: הגענו למסקנה שהשיטות הקודמות שלנו לא מצליחות ולכן החלטנו לשנות פאזה ולפעול בשיטה אחרת.

בני קניאק: הבאתי כאן מצגת על השיטה האחרת אך אני לא אציג אותה כעת.

בני קניאק: אם תרצה אני אשאיר אותה לך, אדוני היושב-ראש.

בני קניאק: המטרות שלנו היו אלה: אחת, אנחנו רוצים לייבש את תחנות הסמים; שתיים, אנחנו רוצים למנוע כניסה של נרקומנים אל תוך השכונות הללו; שלוש, אנחנו רוצים לייצר אוירה של ציבור תומך במבצע הזה; ארבע, אנחנו רוצים למנוע את התפשטות תופעת הסמים בשכונות האחרות של לוד כתוצאה מהפעילות שלנו בשכונות הספציפיות שדיברתי עליהן.

בני קניאק: השיטה פועלת כדלקמן: איתרנו את כל הצירים המובילים לשכונות הללו, שהם צירים ששייכים למינהל מקרקעי ישראל, והצבנו בהם מחסומים.

בני קניאק: זה לא צירים של קרקע פרטית אלא זה פתיחות צירים שנעשו שלא כדין.

בני קניאק: את הצירים הללו, בתיאום עם מינהל מקרקעי ישראל, סגרנו במחסומים קשיחים.

בני קניאק: אני מזכיר את הסיבה, אנחנו רוצים ליצור מצב שכל מי שנכנס לשכונה יהיה מפוקח.

בני קניאק: מי שהוא אזרח השכונה יכנס אך מי שהוא נרקומן ובא לקנות סמים לא יוכל להיכנס.

עסאם מח'ול: אתה אומר שהכבישים לא חוקיים?

בני קניאק: כן, אלה צירים לא חוקיים.

בני קניאק: אין שום כביש סלול שאטמו אותו.

קריאה: פשוט כי אין כבישים בשכונות הערביות.

בני קניאק: ביצענו פעילות של מחסומים נושמים, שתפקידם למנוע כניסה של כלי רכב עם סמים.

בני קניאק: בכל מחסום כזה אנחנו בודקים אותם כדי למנוע כניסה של נרקומנים שלא שייכים לשכונות הללו ולפקח בצורה טובה הרבה יותר על מה שקורה בתוך השכונות.

יורי שטרן: ומה עם נרקומן תושב השכונה?

בני קניאק: מי שהוא תושב השכונה אני לא יכול למנוע ממנו להיכנס, ואין לי גם כוונה למנוע ממנו.

בני קניאק: דיברו כאן על אנשים שעוקפים את המחסומים.

בני קניאק: לפיכך ליד כל "כספומט" הצבנו פיזית שוטרים.

בני קניאק: על-יד כל "כספומט" פעיל שאנחנו יודעים עליו, ה-22 האלה, נמצאים שוטרים פיזית שמונעים את הגעת הנרקומן, את האפשרות שהוא יכניס את היד עם הכסף ויקבל סמים.

ואסל טאהא: למה לא פושטים עליהם?

בני קניאק: אני אשיב גם על זה בהמשך.

בני קניאק: הרעיון המרכזי הוא "לייבש" את תחנות הסמים.

בני קניאק: "לייבש" כספית, שלא יהיה סחר, שאי אפשר יהיה לבצע שם סחר של סמים.

עסאם מח'ול: כשאתה אומר שהשוטרים עומדים על-יד "כספומטים" – זה קבוע?

בני קניאק: זה קבוע, השוטרים מפטרלים על-יד ה"כספומטים".

בני קניאק: אני מזכיר את הקונספציה של הפעילות הזאת – ליצור מצב שלא יהיה סחר בסמים, חד-משמעית.

בני קניאק: כל מה שאמרתי הוא לא נגד אזרחים, הוא לא נגד תמימים, הוא לא נגד אנשים טובים.

בני קניאק: אני מעביר קו אדום חד ובוטה בין האוכלוסייה החיובית לבין העבריינים שאנחנו פועלים נגדם.

בני קניאק: מה שקורה הוא שבאמת כתוצאה מהפעילות הזאת ומהשחיקה של האזרחים שעוברים במחסומים נוצרות תחושות לא טובות.

בני קניאק: לצורך העניין, עוד לפני המבצע מיניתי את סגן ניצב יוסי בוקר כאחראי על יצירת מהלך של פעילות שאנחנו קוראים לה "מנהיגות חיובית" שעובדת מול ועדי השכונות.

בני קניאק: אני רוצה להציג את הנתונים הספציפיים כדי שהדברים שאמרו כאן חברי הכנסת יהיו מדויקים, כי אתם לא מדייקים.

בני קניאק: עוד לפני המבצע, עוד לפני שנכנס שוטר אחד לעיר, כינסנו את כל נכבדי העיר.

ואסל טאהא: תגדיר מי זה נכבדי העיר.

ואסל טאהא: זה חברי מועצת העירייה, אנשים נבחרים?

עבד-אלמאלכ דהאמשה: זה מושג טעון.

בני קניאק: אני לא נכנס כרגע לשמות האנשים שהיו נוכחים שם.

בני קניאק: היה מפגש שהצביע על הכנות ועל התמימות של משטרת ישראל.

עבד-אלמאלכ דהאמשה: תלוי מי הוזמן.

עבד-אלמאלכ דהאמשה: על זה יש ויכוח.

מוחמד ברכה: אדוני מפקד המחוז, יש שאלה שראוי שתתייחס אליה.

מוחמד ברכה: הרי נציגי התושבים הם אנשים שיש להם קשר עם התושבים, שיכולים למלא תפקיד חיובי בגיוס אנשים לטובת המלחמה בנגע הסמים.

מוחמד ברכה: אתם בחרתם להזמין לשם גם סייענים, שהם אנשים בזויים ומנודים בחברה.

מוחמד ברכה: יש כל מיני דוגמאות של אבסורדים.

בני קניאק: אתה יודע מי היה שם?

קריאה: נציגי הציבור יכולים בפירוש להשפיע לטובה על הציבור.

יורי שטרן: יש בעיר הזאת ציבור גדול שאתה אומר שהם מנודים.

קריאה: יש 3 אנשים נבחרים, האם הם היו שם?

בני קניאק: נמצא כאן מר ערף מוחרב, חבר מועצת העיר, והוא היה באותו מועד, וגם האימאם היה.

קריאה: חבר המועצה חסונה היה.

קריאה: חבר המועצה איזבארגה לא היה.

בני קניאק: אני לא עשיתי כנס של כל תושבי לוד.

קריאה: הם לא הוזמנו.

מוחמד ברכה: השאלה הוצגה.

מוחמד ברכה: בואו נשמע את התשובה.

בני קניאק: חברי הכנסת המכובדים טענו כאן שאנחנו לא שיתפנו את נכבדי העיר.

בני קניאק: אז אני טוען במפגיע שנפגשנו כ-5 פעמים במהלך המבצע, שנמשך עד כה בסך הכול חודש ימים, כולל לפני המבצע, עם הנכבדים.

בני קניאק: אני אומר לכם, אחת המשימות המרכזיות שלי במבצע הזה היא ליצור את הקשר ואת הדו-שיח עם הנכבדים.

בני קניאק: יש פה נכבדים שהיו בפגישות הראשונות.

יורי שטרן: האם חברי המועצה היו באותן ישיבות?

בני קניאק: נמצא כאן מר ערף מוחרב, חבר מועצת העיר, שהיה בדיון הראשון לפני המבצע.

בני קניאק: נמצא כאן האימאם שהיה בדיון.

בני קניאק: אני מודה ומתוודה, לא כל תושבי העיר לוד היו.

בני קניאק: היו נכבדים שבחרנו, שיצאנו מנקודת הנחה שכדאי לקרוא להם.

בני קניאק: יכול להיות שיש ויכוח אם בחרנו נכון או לא נכון.

יוסף אלבז: יש הסכמה עקרונית שצריך להזמין את חברי המועצה.

בני קניאק: זאת הסכמה שלכם.

בני קניאק: אנחנו הזמנו אנשים מסוימים ויכול להיות שטעינו.

קריאה: סייענים הם לא נכבדים.

עבד-אלמאלכ דהאמשה: טעיתם.

יורי שטרן: הסייענים הם אוכלוסייה בעיר והם צריכים להיות מבין הנכבדים.

יורי שטרן: בעיניי למשל סייען בוודאי מכובד הרבה יותר מאויב ישראל.

בני קניאק: אדוני היושב-ראש, אנחנו הצגנו את המבצע הזה בפני כל הנכבדים שבחרנו שיבואו ויעבירו את המסר הזה לכלל האוכלוסייה.

בני קניאק: עוד לפני המבצע חילקנו 3,500 מנשרים בבתי-הספר שמטרתם להציג, להבהיר ולדבר על ליבם של התושבים החיוביים שיתמכו בנו במבצע הזה.

בני קניאק: לאחר מכן באותו שבוע הוזמנו עוד פעם נציגי ציבור לפגישה עם ראש העירייה.

בני קניאק: ב-6 במאי נפגשו עם כל ועדי השכונות ועם כל הגורמים הרלוונטיים.

בני קניאק: ואחרי זה נפגשנו והפצנו עוד פעם 1,500 מנשרים במסגדים.

בני קניאק: אחרי זה נפגשנו עם אנשי הדת בפיקוד התחנה.

בני קניאק: ביום שישי, כדי למנוע פגיעה ברגשות הדתיים של הציבור שמגיע להתפלל במסגד הגדול, הסרנו את המחסומים כדי שאנשים יכנסו ויקיימו את התפילה שלהם.

בני קניאק: חילקנו באותו יום, כדי ליצור אווירה חיובית, סוכריות ופרחים לכל מי שעבר במחסום.

יוסף אלבז: ודוחות תנועה בו-זמנית.

בני קניאק: ודוחות תנועה למי שעובר על החוק, ומי שעובר על החוק ימשיך לקבל דוחות תנועה, גם בלוד וגם בראשון-לציון.

בני קניאק: אדוני היושב-ראש, אני יכול להוכיח בכתובים שלאורך כל המבצע הזה, בניגוד למה שנאמר כאן, שיתפנו את תושבי העיר, אנחנו רוצים אותם כשותפים שלנו, אנחנו רוצים שיסייעו לנו.

בני קניאק: אנחנו לא נגדם, אנחנו בעדם.

בני קניאק: סוף-סוף קם ארגון אחד במדינת ישראל שבא ואומר: אנחנו שמים את לוד במרכז העבודה שלנו.

בני קניאק: אני רוצה להגיד לך, אדוני היושב-ראש, אנחנו משקיעים 200 שוטרים ביום במשך חודש ימים כדי להתמודד עם תופעת הסמים בלוד.

בני קניאק: לא היה מבצע כזה במדינת ישראל.

בני קניאק: כל המבצעים שדיברתי עליהם מאז 1999 – "ספר הג'ונגל" או "החשוד העיקרי" או "סוס טרויאני" – כללו 200 שוטרים ל-4 שעות ובזה נגמר העניין.

בני קניאק: תספרו את השעות שמשטרת ישראל משקיעה היום בלוד לטובת המלחמה בסמים ואני מציע שתורידו את הכובע.

בני קניאק: אדוני, אני רוצה להמשיך ולהתייחס לשאלות ששאלת.

עסאם מח'ול: יש כבר תוצאות ראשוניות?

בני קניאק: יש תוצאות מצוינות.

בני קניאק: קודם כול, אין מכירת סמים בשכונות הללו.

בני קניאק: כל הסוחרים שעבדו בשכונות ברחו לפריפריה.

בני קניאק: נמצא כאן מר שלמה תורג'מן, נציג השר לביטחון פנים.

בני קניאק: הוא נפגש עם ועד השכונה של שכונת התקווה בתל-אביב.

בני קניאק: מתברר שיש עלייה בסחר בסמים בכל מדינת ישראל כתוצאה מן הלחץ שלנו בעיר לוד.

יורי שטרן: אם כך, מה השגנו?

בני קניאק: אסביר לך מה השגנו.

בני קניאק: קודם כול צריך להבין שנרקומן ישיג את הסם שהוא זקוק לו.

בני קניאק: מה שהשגנו – ולא הגדרתי את זה במטרות המבצע מלכתחילה – זה שהעוצמה והמסיביות בחמש השכונות האלה התפזרה להרבה מאוד מקומות.

בני קניאק: אם פעם היו שתי תחנות סמים בשכונת ס"ח למשל ועכשיו הן עובדות בראשון-לציון, שם שתי תחנות סמים – אפשר לטפל בהן.

בני קניאק: הריכוז הזה, השיטה הזאת, שיטת ה"כספומט" לא מאפשרת לנו כמשטרה לטפל בזה טיפול שורש.

בני קניאק: אנחנו רואים עכשיו יציאה החוצה מתוך שכונות לוד.

בני קניאק: כבר עשינו שינוי במבצע, הקטנתי את סד"כ הכוחות שעובדים בשכונות ואני מבצע עכשיו פעילות בכלל העיר לוד וברמלה כדי לנסות לאתר את כל אלה שיצאו החוצה.

בני קניאק: היציאה החוצה היא לא דבר סטטי ולכן אני לא יכול לעשות מחסום או פעילות קבועה.

בני קניאק: למה?

בני קניאק: כי נותנים לכמה ילדים כמה מנות סמים, הם יוצאים לרחוב הראשי בלוד ומגיע אליהם הנרקומן ושם אני תופס אותו, אבל זה לא מקום שאני יכול לבצע בו מחסום.

בני קניאק: אני יכול לבצע בו פעילות מתמשכת לאורך זמן.

בני קניאק: אני רוצה להשיב על השאלות.

בני קניאק: טענו כאן שהפעילות הזאת מכוונת כנגד שכונות ערביות.

בני קניאק: לא מיני ולא מקצתי.

בני קניאק: אין קשר.

בני קניאק: לפני 12 שנים הייתי מפקד תחנת ראשון-לציון, הייתי אחראי על בית-דגן ואני מציע שיביאו לכאן את ראש מועצת בית-דגן הנוכחי.

יורי שטרן: כמה זמן נמשך המבצע בבית-דגן?

בני קניאק: חצי שנה החזקתי שם מחסומים.

בני קניאק: ההבדל המהותי בין בית-דגן לבין לוד הוא שבמחסומים של בית-דגן השתתפו גם אזרחים.

בני קניאק: אני קורא לתושבי לוד שנמצאים כאן לבוא ולהצטרף אלינו, להתנדב למשמר האזרחי, להיות שותפים בפעילות.

בני קניאק: אגב, חבר הכנסת טלב אלסאנע שיצא כבר דיבר על כך שבעבר תושבים מהשכונה ניסו למנוע כניסה של נרקומנים.

בני קניאק: אז מה קרה?

בני קניאק: התחילו לירות זה על זה, התחילו לעשות מלחמות של חמולות ואת זה לא יכולנו להרשות.

יורי שטרן: יש שיטה אחרת, חבר הכנסת עסאם מח'ול דיבר על מקלות.

בני קניאק: אנחנו לא יכולים להרשות את זה.

בני קניאק: המשטרה היא שצריכה להוביל את העניין.

בני קניאק: לפני שבועיים השר לביטחון פנים ביקר בלוד והתעדכן בנעשה במבצע הזה.

בני קניאק: דיברת על חינוך.

בני קניאק: נמצא כאן ראש העירייה ואני רואה כאן גם כמה חברי מועצת עיר שהיו באחד המפגשים אתנו.

בני קניאק: ביוזמתי זימנתי את כל מנהלי המחוזות של כל משרדי הממשלה של אזור המרכז – מר שוקי עמרני ונציגי משרד השיכון והמשרד לאיכות הסביבה, רשימה שלמה – וביקשתי לרתום אותם לטיפול בשכונות הללו.

בני קניאק: זאת משטרה שהולכת נגד האזרחים?

בני קניאק: רבותי, על מה אתם מדברים?

בני קניאק: אני באופן אישי נפגשתי עם כל מנהלי המחוזות עוד לפני המבצע וסיפרתי להם על המבצע.

בני קניאק: אמרתי להם: אני רוצה שתרתמו את עצמכם ותהיו שותפים.

בני קניאק: נמצא כאן מפקד המרחב, הוא היה אתמול בוועדת מנכ"לים יחד עם ראש העירייה.

בני קניאק: הצגנו את זה בפני כל הנציגים של משרדי הממשלה, את המבצע כמנוף להישגים ולטיפול שורש בשכונות הללו.

יורי שטרן: אני מבקש שתתייחס למעורבות של הביטוח הלאומי, מס הכנסה ורשות השידור.

בני קניאק: היה מקרה אחד שנמשך כשעתיים בלבד שאז פעלה רשות השידור במחסומים.

בני קניאק: זאת תקלה, זה לא בסדר.

בני קניאק: זה לא היה מתואם אתנו.

בני קניאק: ברגע שגילינו את זה הפסקנו את זה מיד.

בני קניאק: לא היה שם מס הכנסה ולא היה הביטוח הלאומי, לא היו דברים מעולם.

בני קניאק: אני יכול להוכיח את זה.

בני קניאק: אדוני, אני מציע שתזמין לכאן את נציגי כל הגופים האלה ותבדוק.

בני קניאק: לא מיני ולא מקצתי.

בני קניאק: גם ההופעה של רשות השידור לשעתיים באחד המחסומים היתה תקלה.

בני קניאק: הוגשה נגד משטרת ישראל עתירה לבג"ץ על המבצע.

בני קניאק: היא הוגשה על-ידי מר ערף מוחרב שנמצא כאן, עו"ד לילה מרגלית והאגודה לזכויות האזרח.

בני קניאק: אתמול היה דיון בבג"ץ ואני מחזיק בידי את התשובה של משטרת ישראל לבג"ץ, של פרקליטות המדינה כמובן.

בני קניאק: הבג"ץ אתמול דחה את העתירה וטען שהפעילות של המשטרה היא פעילות תקינה.

יוסף אלבז: בית-המשפט דחה את מועד הדיון בעתירה.

יוסף אלבז: יהיה עוד דיון.

בני קניאק: הוא דחה את העתירה.

בני קניאק: אני רוצה להגיד משהו על המקרים החריגים שאירעו במחסומים.

יורי שטרן: הקשבתי בקשב רב למה שאמרו חברי הכנסת ומה שאמר עו"ד איזבארגה ואני מניח שיש אמת בדבריכם ויש דברים שהמשטרה לא שמה לב אליהם או שהיא מתנהלת על-פי התפיסה שלה ואולי לא כל-כך מקשיבה לתושבים.

יורי שטרן: אבל אני חושב שבגדול כדאי לנו לברך את משטרת ישראל על כך שסוף-סוף אחרי שנים רבות היא פועלת כנגד נגע הסמים בלוד.

יורי שטרן: אני לא יודע כמה ישיבות היו בוועדה הזאת ובוועדה למאבק בנגע הסמים על כך שהמשטרה לא נוקטת פעולה אמיתית ומקיפה נגד המחלה הנוראית הזאת.

יורי שטרן: לכן אני חושב שקודם כול אנחנו צריכים להביע הערכה על שהמשטרה גייסה את הכוחות, וזה לא פשוט, במיוחד במציאות היום, כשיש משימות אחרות.

יורי שטרן: ישבנו כאן בדיונים אין-סוף עם המשטרה על העדיפויות שלה וביקשנו שהעדיפויות של המשטרה יהיו קשורות יותר לחיי היום-יום של תושבי המדינה ולא רק לכל מיני דברים שהם סקופים בעיתון.

יורי שטרן: אז סוף-סוף באמת יש כאן נכונות, לא רק במילים אלא גם בשטח לעשות דברים.

יורי שטרן: לכן אני חושב שהמטרה צריכה להיות לא להגיע לכך שהמשטרה תרים שוב את הידיים ותגיד: אתם יודעים מה, חברי הכנסת והתושבים וכולם מקשים ועושים לנו את המוות בתקשורת, אז בשביל מה לנו?

יורי שטרן: בואו נחזור למה שהיה קודם – נכנסים לכמה שעות, תופסים כמה עבריינים קטנים, יוצאים ידי חובה וזה נמשך.

יורי שטרן: אני חושב שאנחנו נבגוד בתפקידינו אם נגיע לתוצאה הזאת.

יורי שטרן: אני חושב שיש צורך בהידברות נוספת עם התושבים, לשמוע את התלונות ולוודא איפה כן כדאי להקל.

יורי שטרן: אולי יש תושבים שלא צריך לבדוק אותם אלף פעמים.

יורי שטרן: אני לא יודע, אני לא איש משטרה, אני לא נכנס לשיקולים מבצעיים אבל יכול מאוד להיות שיש דברים מיותרים, שהיעילות שלהם מבחינת

יורי שטרן: כם היא לא כל-כך גבוהה אבל הנזק מהם רב וימשך בעתיד.

יורי שטרן: בסוף הרי אתם תסירו את המחסומים, אתם תצאו מהשכונה.

יורי שטרן: כדאי שתישאר שם תשתית אזרחית לפעילות מתמשכת.

יורי שטרן: בשביל להשאיר את התשתית הזאת אתם צריכים לעשות גם את הפעולה שנעשית היום כמה שיותר עם התושבים.

יורי שטרן: יכול להיות שיש פוטנציאל של התנדבות, אני לא יודע.

יורי שטרן: אתם נציגי הציבור צריכים לראות איפה אתם עוזרים למשטרה.

יורי שטרן: אתה פתחת לדעתי נכון כשאמרת שבסך הכול אתם מעריכים את הפעולה הזאת.

יורי שטרן: הייתי רואה את חשיבות הדיון הנוכחי בכך שלפחות שני הצדדים שמעו זה את זה וכתוצאה מכך אני מקווה שתיווצר הידברות טובה יותר בשטח.

יורי שטרן: אם יש חברי מועצת עיר – ולא חשוב אם אתם אוהבים אותם או לא אוהבים, אני לא יודע מה השיקולים שלכם - -

בני קניאק: את כולם אנחנו אוהבים.

יורי שטרן: - - שלא היו מוזמנים למפגשים הקודמים, חובה להזמין בוודאי כל מי שנבחר.

יורי שטרן: אולי בכלל צריך להזמין לא רק את תושבי השכונות האלה היושבים במועצת העיר אלא את מועצת העיר כולה כי בסך הכול זה בעיה לא רק של שכונות מסוימות אלא בעיה של העיר כולה.

יורי שטרן: מה שאמר מר מנדי ספדי זאת דיעה של תושבים משכונות אחרות בלוד.

יורי שטרן: כדאי ליצור מעורבות של כלל העירייה.

יורי שטרן: על כל פנים, אני חושב שהקו הוא נכון, בגדול.

יורי שטרן: השאלה אם לגבי הטכניקות שבחרתם בהן, אולי חלק כבר מיצה את עצמו, אולי צריך כאן לשפר.

יורי שטרן: והכי חשוב באמת שאותם התושבים שרוצים את עזרתכם יקבלו יחס והקשבה.

עסאם מח'ול: אדוני היושב-ראש, אני מבקש שניצב בני קניאק יענה על שתי שאלות שלא קיבלנו עליהן תשובה, אחת על הסרת המחסומים וההמלצה של מפקד התחנה; והשנייה, בכל זאת מה תוצאות המבצע?

עסאם מח'ול: הרי קיבלנו כאן נתונים על קילוגרמים.

עסאם מח'ול: מה נתפס ומי נתפס?

עסאם מח'ול: מי נעצר, אם בכלל?

בני קניאק: עצרו אותי באמצע דבריי, אדוני.

יורי שטרן: הבנתי שהתוצאות כאן הן לא במובנים של קילוגרמים.

יורי שטרן: יש עוד שאלות למשטרה?

ואסל טאהא: אם ה"כספומטים" ברורים ומסומנים ומעמידים שוטרים ליד כל "כספומט", למה לא פושטים ותופסים את מי שמושיט יד?

יורי שטרן: הוא אמר שיש כאן ליקוי בחקיקה, ופה אולי היוזמה של חבר הכנסת איוב קרא תסייע.

ואסל טאהא: למה לא פושטים אל תוך הבית?

יורי שטרן: כי יש שם 10 בתים.

מוחמד ברכה: לא צריך לטפל בזה בקלות-ראש.

בני קניאק: אני רוצה לענות על שתי שאלות שלא עניתי עליהן קודם ועל השאלות שנשאלנו לפני רגע.

בני קניאק: קודם כול לגבי ההתנהגות של השוטרים במחסומים: כל מקרה לא תקין, של אמירה, התנהגות, חיפוש לא ראוי טופל ויטופל בכל חומרת הדין.

בני קניאק: המגמה שלנו היא לתת לציבור החיובי תחושה שאנחנו אתו.

בני קניאק: כל חריג יטופל בכל חומרת הדין.

בני קניאק: שאלתם אותי על משך המבצע ומתי מתכוונים להסיר את המחסומים.

בני קניאק: רבותי, פעם בשבוע אני מקיים הערכת מצב מחוזית, יחד עם כל הגורמים, ובה נשקלים כל השיקולים שצריך לשקול במבצע שכזה בהתאם להתפתחות בשטח.

בני קניאק: אני אשמע את מפקד התחנה, את ההמלצות שלו ואקבל החלטה אם צריך להסיר או לא להסיר את המחסומים.

בני קניאק: השיקול הוא ענייני.

בני קניאק: זמן המבצע הוא מבחינתי ככל הנדרש.

בני קניאק: אני לא אומר חודש ואני לא אומר חודשיים, אני גם לא אומר שנה.

בני קניאק: כל פעם אנחנו נשנה את אופי הפעילות ואת שיטת הפעילות בהתאם לצורך.

בני קניאק: אם יסתבר לנו שברור לכל הנרקומנים במדינת ישראל שאי אפשר להיכנס לשכונות הללו, נסיר את המחסומים.

בני קניאק: המחסום הוא לא הכותרת של המבצע, רבותי.

בני קניאק: אני לא עושה מחסומים בשביל הכיף.

בני קניאק: אם הדרך שלי למנוע מנרקומנים להגיע ללוד לא תהיה דרך מחסומים, אני אעשה את זה.

בני קניאק: אני לא רוצה להבטיח כאן שזה יהיה כך או אחרת.

בני קניאק: אנחנו נשקול גם את השיקול שהוצג כאן, על תחושות התושבים.

יורי שטרן: זה צריך להיות שיקול חשוב מאוד כי בהמשך אתה חייב תמיכה ציבורית.

בני קניאק: אין על כך ויכוח.

בני קניאק: אני רוצה להגיד עוד דבר מה לגבי ה"כספומטים".

בני קניאק: ראש העירייה הוציא צווי הריסה כנגד החומות ואנחנו עכשיו בסדרה של הריסות בעקבות צווים שהוציא ראש העירייה.

בני קניאק: ברגע שיש חומה סביב מתחם הבתים זה מקל מאוד על הסוחרים.

בני קניאק: אנחנו עושים פשיטות, אדוני חבר הכנסת.

בני קניאק: על כל מתחם כזה עשינו פשיטה וביצענו בו חיפוש והבאנו כלבים כדי לבדוק אם יש סמים ועשינו את כל מה שצריך.

בני קניאק: צריך להרוס את החומות הללו כי כשלא יהיו חומות גם לא יהיה "כספומט" והשיטה הזאת תיעלם.

בני קניאק: אבל זה לטווח היותר רחוק, לא בחודש ימים.

בני קניאק: צריך לעשות את זה במספר חודשים ובצורה מדורגת.

בני קניאק: שאלתם על תוצאות המבצע.

בני קניאק: אמרתי שאין כרגע סחר בסמים בתוך השכונות הללו.

בני קניאק: יעידו כאן האנשים, אין סחר בסמים.

בני קניאק: הסחר בסמים מתבצע או בשכונות היהודיות של לוד או מחוץ ללוד לחלוטין.

בני קניאק: זאת מבחינתי התוצאה המרכזית.

עסאם מח'ול: יש עצורים?

בני קניאק: יש עשרות עצורים.

יוסף אלבז: לא שמענו על אף אחד שנעצר, כאילו לא תפסתם כלום.

בני קניאק: אוכיח לך שתפסנו 8 קילוגרם הירואין לפני שבועיים.

יוסי בוקר: אתמול הצגתי רשימה: מעל 120 מעוכבים, עשרות עצורים, קרוב ל-30 סוחרי סמים.

יוסי בוקר: הוגשו כתבי אישום וכולם נעצרו עד תום ההליכים.

יוסי בוקר: 3 האחרונים נעצרו אתמול.

יוסי בוקר: ב-18 במאי בנווה-ירק, שכונה מחוץ לאזור הסגור, נתפסה מעבדת סמים.

יוסי בוקר: בנווה-נוף, צמוד לחשמונאים, לרמת אשכול, תפסנו 8 קילוגרמים הירואין – זה 10 מיליון שקל ברמה הקמעונאית.

יוסי בוקר: זה חלק מה"ייבוש".

יוסף אלבז: אני רוצה להגיד דבר מה חיובי.

יוסף אלבז: אני פונה למפקד המחוז ולמפקד תחנת לוד.

יוסף אלבז: התוצאה שאנחנו רואים בשטח היא שסוחרי הסמים עברו, הועתקו מהשכונות בהן מתקיים המבצע לשכונות ערביות שהיו נקיות מסמים ועכשיו הסוחרים מתחילים להתארגן שם לפעילות.

יוסף אלבז: לא יכול להיות שזאת תהיה התוצאה.

בני קניאק: ולשכונות היהודיות לא עברו?

יוסף אלבז: אני מדבר על השכונות הערביות.

יורי שטרן: מה שהאימם אומר, שזאת נחמה קטנה מאוד בשבילנו, תושבי מדינת ישראל, שזה יעבור מלוד לשכונת התקווה או לשכונות אחרות בלוד.

יורי שטרן: אבל אני מניח שאתם עוקבים אחרי זה.

בני קניאק: עוקבים ופועלים נגד הסוחרים.

בני קניאק: במהלך החודש הזה אני עוסק רוב רובו של הזמן שלי לא במלחמה בסמים אלא בהגנה על המבצע.

בני קניאק: בבג"ץ, במפגשים הללו, בוועדות הכנסת – וזה בסדר וזה נהדר.

בני קניאק: אני קורא כאן לכולם, גם לחברי הכנסת שהשתתפו בדיון הזה וגם לאזרחים, בואו תעזרו לנו.

בני קניאק: יש בעיה קשה של נרקומנים, בואו נראה איך פותרים אותה.

יורי שטרן: אני פונה כאן לנציגי התושבים.

יורי שטרן: הבנתי מדברי מפקד המחוז ומדברי מפקד התחנה שמשך המבצע הוא גורם קריטי כי המבצע לא נועד סתם לתפוס עוד חומרים ועוד אנשים אלא "לייבש" את המרכזים האלה.

יורי שטרן: אם המטרה היא "ייבוש" אז הזמן הוא הגורם הקריטי.

יורי שטרן: לכן לדעתי, לטובתכם ולטובת העניין כולו, צריך להגיע עם המשטרה לשיפור במהלך החיים היום-יומי, לחפש במה באמת ניתן לשנות או לשפר מבלי לפגוע במטרת המבצע כך שזה יקל על התושבים.

יורי שטרן: ברור שאם זה ימשך עוד 2-3 חודשים, מצד אחד במישור המבצעי זה יביא לתוצאות טובות הרבה יותר אבל מצד שני לתושבי השכונה יהיה נורא ואיום לסבול את זה זמן ממושך כל-כך.

יורי שטרן: לדעתי זה צריך להדאיג בראש ובראשונה את המשטרה, איך להתאים את הנהלים הללו לתקופה ממושכת יותר.

יורי שטרן: אני מניח שאם זה היה נמשך שבוע ימים אז לא רבים היו מתנגדים למבצע.

יורי שטרן: כשזה 2-3 שבועות ויותר – הזמן כאן הוא גם מרכיב קריטי מבחינת

יורי שטרן: כם להצלחת המבצע וגם הגורם השלילי ביותר מבחינת התושבים כי זה הופך את התמיכה להתנגדות גדולה יותר.

יורי שטרן: לכן אני חושב, אדוני ראש העירייה – ותיכף נשמע את דעתך – שזה הדבר המרכזי שצריך להעסיק אתכם היום, יותר מהדברים הטכניים המשטרתיים שאתם מומחים בהם.

יורי שטרן: האלמנט הציבורי-החברתי יכול להפוך את המבצע המוצלח לכישלון ואסור לנו להגיע לזה.

יורי שטרן: אסור לנו גם להביא לכך שהמשטרה, בשל האילוצים התקשורתיים והציבוריים, פשוט תרים ידיים ותגיד: זהו, נגמר לי.

יורי שטרן: לסחוט אותה בבתי-המשפט והכול, זו הדרך הכי לא נכונה להביא לתוצאה משותפת.

יורי שטרן: זאת דעתי ואני מציע שזה פחות או יותר יהיה גם רוח הסיכום שלנו.

יורי שטרן: אבל קודם נשמע את חבר הכנסת חמי דורון שביקש לדבר ואת ראש העירייה.

קריאה: לא שמעתם את האזרחים שהגיעו לכאן.

קריאה: האזרחים הם שנפגעים.

יורי שטרן: אני מצטער אבל יש לנו ישיבה נוספת שאמורה להיפתח בעוד דקה ואנשים הוזמנו אליה.

חמי דורון: ממה ששמעתי כאן, כולם מדברים על כך שחשוב מאוד להילחם בתופעת הסמים.

חמי דורון: אני חושב שעל זה יש תמימות-דעים והוויכוח לכאורה הוא על הדרך, כמו כל דבר.

חמי דורון: לפני כשבועיים דיברתי עם עיתונאי על נושא הסמים בלוד.

חמי דורון: הוא הציג בפניי כמה וכמה נתונים, כשחלק מזה הוא לדעתי באשמת המשטרה, חלק באשמת מערכת המשפט, אבל חלק הוא גם באשמת פרנסי העיר.

חמי דורון: כשבונים – כמו שהראו כאן בתמונה – חומה של 8 מטר מסביב למתחם, זה נוגד את חוק התכנון והבנייה.

חמי דורון: בשום תוכנית בניין עיר אין אישור לבנות חומה מעל 1:80 מטר.

יורי שטרן: גם בית ללא אישור אסור לבנות.

חמי דורון: יש הבדל.

חמי דורון: על חומה כזאת ניתן להוציא צו הריסה מנהלי ובתוך 30 ימים להרוס אותה, אם רוצים, מכיוון שחומה נוגדת את התב"ע בכלל.

חמי דורון: בית – אפשר לעשות שינוי תכנון, אפשר לנסות להגיש תוכנית.

חמי דורון: לגבי חומה אין ויכוח בכלל בחוק התכנון והבנייה.

חמי דורון: היא יכולה להגיע לכל היותר ל-1:80 מטר, כש-1:20 מטר צריך להיות בכלל בבנייה קלה, לא בבנייה קשיחה, לא מאבנים.

חמי דורון: זה תלוי בהחלט בעירייה והעירייה היתה צריכה לבצע את הדברים האלה.

חמי דורון: יכול להיות שכך היו מונעים הרבה מאוד "כספומטים".

חמי דורון: בנושא האכיפה על-ידי בתי-המשפט: לצערנו הרב גם כשפקודת הסמים המסוכנים נותנת אפשרות לחלט רכוש של סוחרי סמים לוקח זמן רב מאוד עד שבתי-המשפט מאפשרים את החילוט הזה.

חמי דורון: זאת בעיה, למרות שזה כלי רציני מאוד, בעיקר בארמונות מהסוג שנבנה שם.

חמי דורון: איך אמר לי אחד העיתונאים – יש שם "מלרוז פלייס".

חמי דורון: ממש בתים של "מלרוז פלייס", בתים של סוחרי סמים שאתה לא יכול להיכנס אליהם אבל בתוכם ניתן להיתקל בפאר הכי גדול שקיים.

חמי דורון: בחצר חונות 100 מרצדסים הכי יוקרתיות, 4 על 4 הכי יוקרתי, ואלה אנשים שהם לכאורה מובטלים, שלא עובדים כי הם חיים מסחר בסמים.

חמי דורון: היום קשה מאוד לחלט את הרכוש הזה, התהליך המשפטי הוא כנראה ארוך מדי.

חמי דורון: מעבר לזה הבעיה היא שנוח מאוד לא להתעסק.

חמי דורון: הרי הכי קל למס הכנסה ולביטוח הלאומי ולמס ערך מוסף לפנות לכל אותם אנשים מובטלים ולשאול אותם מאיפה הם מחזיקים את הרכוש הזה ואיך הם משתמשים בו ולעשות הרמת מסך.

חמי דורון: כמו שאל קפונה הלך לבית-הסוהר לשלושים שנה לא על חברותו במאפיה אלא על עבירות מס כך אפשר לעשות גם כאן.

חמי דורון: פשוט המערכות שלנו לא כל-כך נהנות ולא כל-כך מתלהבות לאכוף את החוק, זאת אחת הבעיות של המדינה באופן כללי.

חמי דורון: לגבי נושא המחסומים: יש כאן שאלה של מידתיות.

חמי דורון: השאלה שעומדת כאן על הפרק היא האם המלחמה בסמים היא מספיק חשובה שהפגיעה הנובעת ממנה ב-4,000, 5,000, 10,000, 20,000 נפש שקולה כנגד הפגיעה שגורם הסחר עצמו.

חמי דורון: זה עניין של מידתיות ואני מניח שלזה נדרש בית-המשפט העליון בבג"ץ.

חמי דורון: אני לא יודע מה נפסק כי שמענו שתי גרסאות שונות על ההחלטה שהוא קיבל לאחרונה.

חמי דורון: יש דבר אחד בטוח, ההכנסה היומית מסחר בסמים היא 700,000 שקל ביום על-פי מה שאמר לי העיתונאי ואולי אף 1,095,000 שקל ביום לפי הנתונים שאתה הצגת כאן.

יורי שטרן: חשבתי על המע"מ שאפשר היה לקבל מזה.

חמי דורון: זה לא פשוט.

חמי דורון: זאת גם התשובה לשאלה שלך, אדוני היושב-ראש, למה בעצם אי אפשר למגר את זה לחלוטין.

חמי דורון: הסכומים הם דמיוניים.

חמי דורון: אדוני ראש העירייה, מה התקציב השנתי שלך?

בני רגב: 290 מיליון.

חמי דורון: הבנת?

חמי דורון: התקציב השנתי של העירייה הוא 290 מיליון שקל, ופה אנחנו מדברים על 400 מיליון שקל בשנה שנובעים רק מסחר בסמים.

חמי דורון: הרווחים הם עצומים, פשוט בלתי נתפסים.

חמי דורון: לכן שווה מאוד לעסוק בזה.

חמי דורון: למה?

חמי דורון: כי בעבירה על מס הכנסה אתה נכנס לכלא ל-6 שנים או ל-4 שנים.

חמי דורון: הייתי בציר פילדלפי ביום ראשון שעבר בחלק שבו נעשית עיקר ההברחה, שם הציגו בפנינו תפיסה של 3,000 קילוגרם מריחואנה בשקית.

חמי דורון: אמרו לנו: אבל מה אתם רוצים?

חמי דורון: נתפס המבריח, הוא נדון בבית-המשפט ואחרי יומיים אנחנו תופסים אותו מבריח עוד פעם.

חמי דורון: למה?

חמי דורון: כי משחררים, כי מערכת האכיפה לא בסדר.

חמי דורון: יש לנו בעיה עם מערכת האכיפה שלנו ואנחנו צריכים לפתור את הבעיה הזאת.

חמי דורון: כאשר יהיה בית-סוהר פרטי אז אולי יהיה קל יותר, ביחוד לאור העובדה שהוא יקום באזור באר-שבע, אז בכלל.

עסאם מח'ול: בית-הסוהר של היושב-ראש.

חמי דורון: אני חושב שהתושבים והעירייה צריכים לעבוד עם המשטרה יד ביד בנושא הזה.

חמי דורון: יכול להיות שיסבלו חצי שנה, יכול להיות שלתושבים לא יהיה נוח כמה חודשים אבל התושבים צריכים לחשוב על דבר אחר, על זה שכאשר סוחרי הסמים נמצאים בתוך השכונה זה אומר שהילדים שלכם בבית-הספר מקבלים סמים, זה אומר שהילדים שלכם חשופים בכל מקום לסמים, זה אומר שכאשר הילדים שלכם יהיו בני 17-18 הם יהיו בתוך מערכת הסמים.

חמי דורון: על זה אתם צריכים לחשוב.

חמי דורון: שווה לפעמים לסבול קצת כשלוקחים את כל ההשלכות בחשבון.

חמי דורון: אני יודע שאני לא הייתי רוצה שהילדים שלי בבתי-הספר אצלנו יגדלו באווירה כזאת.

חמי דורון: בראשון-לציון היו תחנות סמים, ומפקד המחוז יודע שכאשר אני נבחרתי כחבר מועצה בראשון-לציון הדבר הראשון ששאלתי אותו הוא כמה תחנות סמים פועלות בעיר.

חמי דורון: זאת היתה הפעולה הראשונה שעשיתי כחבר מועצת עיר כי אני מסתכל על העתיד, על הנוער.

חמי דורון: זה הבעיה שלכם.

חמי דורון: תסתכלו על הדברים האלה ולא על דברים אחרים.

חמי דורון: אולי למישהו גם נוח ללבות את זה: ערבים ויהודים, שכונות ערביות או שכונות יהודיות.

חמי דורון: לא זאת המגמה.

חמי דורון: אל תסתכלו על הדברים בפן הזה.

חמי דורון: תסתכלו על זה שאתם צריכים לנקות את השכונות מהסמים.

חמי דורון: זה לא גורם נזק רק ליהודים או רק לערבים אלא זה גורם נזק לכולם.

בני רגב: אני לא רוצה לחזור על כל מה שנאמר.

בני רגב: כולנו יודעים שסמים זה לא טוב, הכול ברור.

בני רגב: אף אחד לא יגיד כאן שסמים זה לא רע.

בני רגב: כולם יודעים מה עושים הסמים.

בני רגב: הדיבורים הם על הכיפאק.

בני רגב: אדוני היושב-ראש, אני לא זוכר כמה פעמים הגעתי לישיבות הוועדה, אני לא יודע אם יש עוד ראש עירייה שמגיע לוועדת הפנים ואיכות הסביבה כל-כך הרבה.

יורי שטרן: תגיד אחרת, שאין עוד ועדה שכל-כך מתעניינת בלוד.

עסאם מח'ול: אנחנו סופרים כמה ישיבות אתה לא פה.

בני רגב: אני בא לכל ישיבה שקשורה בעיר לוד.

בני רגב: עם כל הכבוד לכולם, ישבתי כאן ושמעתי את כולם ואני חושש שבסוף התוצאה תהיה שיסכמו רק אם כן יהיה מחסום או לא יהיה מחסום.

בני רגב: לא זאת השאלה.

בני רגב: הרי באתי לכאן להתלונן בפני ועדת הפנים ואיכות הסביבה של הכנסת.

בני רגב: אז בצד הזה אומרים שראש העיר לא הורס, ובצד השני אומרים שראש העיר הזה רק הורס.

בני רגב: לפעמים אני לא יודע – אני כן הורס, לא הורס?

בני רגב: אז מדברים.

יורי שטרן: תשאל אותי.

עסאם מח'ול: אל תהרוס מבנים.

בני רגב: לא באתי היום לתת כאן ציונים לעצמי.

בני רגב: במשך כל השנים כולם מדברים ואני כן חותם על צווים וכן עושה.

בני רגב: אבל דבר אחד כואב לי ומפריע לי.

בני רגב: אנחנו מדברים כל הזמן על מחסומים.

בני רגב: המשטרה עושה את העבודה.

בני רגב: חבל סתם לדבר.

בני רגב: אני חושב שכל ראש עיר היה מברך על מה שקורה היום בלוד.

בני רגב: אבל אדוני היושב-ראש וחברי הכנסת ידידי מהמגזר הערבי, זו לא הבעיה היחידה.

בני רגב: על מה אנחנו מדברים, רק להרוס ולתת להם את המכות שצריך לתת, בלי חשבון?

בני רגב: הרי מצד שני צריך לתת פתרונות למגזר הערבי.

בני רגב: אני אומר לך אולי באופן קצת יותר גס, אני באמת לא עושה חשבון ולא פוחד מאף אחד אבל כשאני נכנס אל תוך השכונות אין לי תשובות.

בני רגב: אין ביוב, אין כבישים, אין תשתיות, הרס טוטלי.

בני רגב: האמן לי, אני אומר תמיד: תן להם וגם תדרוש מהם.

בני רגב: תן להם גם מכות, יקבלו ויתכופפו.

בני רגב: כשאני בא אל הילדים האלה הם אומרים לי: אין מגרש קט-רגל, תראה את הכביש, אין תאורה, אין זה ואין זה.

בני רגב: אין לי מענה.

בני רגב: נוצר מצב שהתושבים במגזר הערבי אומרים: אותנו רק מכים, בואו נראה פעם אחת שעושים גם משהו לטובת השכונה הזאת.

בני רגב: זה נושא חשוב, ואני אומר את זה גם לחברים כאן, ולא משנה לי מאיזו מפלגה.

בני רגב: אנחנו מדברים על עיר שהיא יקרה לכולם.

בני רגב: אני תמיד אומר: אם העיר הזאת תיפול כל הסביבה תסבול.

בני רגב: אבל לצערי רק מדברים.

בני רגב: הבעיה היא מחסומים?

בני רגב: האמן לי, המחסומים הם לא בעיה.

בני רגב: צריך להודות שיש גם חברי מועצה שנלחצים ומאוימים ואין להם ברירה, הם גרים בשכונה אז הם צריכים לדבר אחרת.

קריאה: לא פלא שנופלים לסמים בסופו של דבר.

בני רגב: היו לא אחת ישיבות.

בני רגב: חברי המועצה מהמגזר הערבי ביקשו מעכשיו לעכשיו והמשטרה הגיעה.

בני רגב: ישבנו, ליבנו דברים, דיברנו.

בני רגב: אני כראש עירייה לא קובע את מדיניות המשטרה.

בני רגב: המשטרה היא בעלת המקצוע והיא תעשה מה שהיא רוצה.

בני רגב: יש בעיות, אין ספק, צריך להקל על התושבים.

בני רגב: האמינו לי, זה קשקושים.

בני רגב: אנחנו פה מתעסקים בטפל ולא בעיקר.

בני רגב: בואו תהיו עקביים לכל אורך הדרך, תהיו בקואליציה לטובת לוד, ובמיוחד בעיר מעורבת.

בני רגב: אני אומר גם ליהודים, אם לא נטפל במגזר הערבי כולנו נסבול.

בני רגב: בואו תהיו עקביים.

בני רגב: לא לומר: הנה, היום סיימנו והלכנו הביתה.

בני רגב: תמשיכו להיות עקביים.

בני רגב: נדאג כולנו ביחד, יהודים כערבים, חברי כנסת מכל הסיעות, לקחת את העיר הזאת באמת כאתגר.

בני רגב: אני אומר את זה כתושב העיר ולא כראש העירייה.

בני רגב: אני חוזר ואומר כל הזמן, ראש העירייה לא יישאר לנצח, אני אלך הביתה וכולנו הולכים, אבל כתושב העיר זה כואב לי.

בני רגב: אני בהנהלת העיר כבר זמן רב, הייתי ראש העירייה וממלא מקום.

בני רגב: אני אומר לכם, אני לא יודע מתי המבצע הזה יסתיים ואני מקווה שיימשך שנה ולא חודשיים או שלושה חודשים.

בני רגב: מה שעושה המשטרה היום זה לא רק מילים אלא זה נקודת האור היחידה שיש היום בעיר הזאת.

בני רגב: אין כלום פרט למה שעושה המשטרה.

בני רגב: לכן אני אומר, הם לא עומדים כאן לדין.

בני רגב: אנחנו צריכים לתת להם להבין שאנחנו איתם ואנחנו בעדם.

בני רגב: ויחד עם זה, בואו כולנו יחד נדאג גם לבעיות של התושבים, שהמגע עם התושבים לא יהיה רק דרך צווי הריסה.

בני רגב: בואו ניתן להם אור בשכונות האלה.

יורי שטרן: תודה.

יורי שטרן: חבר הכנסת המציע, חבר הכנסת ברכה.

מוחמד ברכה: אני רוצה להודות לכולם על הדיון, וכמובן ליושב-ראש הוועדה.

מוחמד ברכה: אני חושב שיש מקום בסיום הישיבה לברך על כל מאמץ למלחמה אמיתית ועקבית בנגע הסמים, בעיר לוד בפרט ובארץ בכלל.

מוחמד ברכה: אני חושב שיש מקום שאנחנו נתייחס להכבדה שחווים התושבים ולקרוא למשטרה לשקול את הסרת המחסומים ולא להכביד על חיי התושבים.

מוחמד ברכה: אני מציע לקרוא גם בהתאם, ברוח הדברים שאמר יושב-ראש הוועדה, ליצור שיתוף פעולה אמיתי עם התושבים ועם נציגי התושבים.

מוחמד ברכה: כשאני אומר "נציגי התושבים" הכוונה היא לחברי המועצה, לנציגי עמותות, לאנשי הדת, לוועדי הורים, אנשים שממלאים תפקידים ושיכולים להשפיע על התושבים בצורה חיובית.

מוחמד ברכה: לדעתי לא מן הנמנע לשקול אפילו להקים מטה משותף של העירייה עם נציגי הציבור הערבים ועם המשטרה וכל מי שנוגע לעניין, כולם יהיו חלק ממטה משותף ציבורי, לא מבצעי, למלחמה בנגע הסמים.

מוחמד ברכה: אני חושב שיש מקום לקרוא בשם הוועדה לכל הגורמים האחראים, אם זה העירייה ואם משרד הפנים, לטפל בבעיות האמיתיות של העיר לוד בכלל, אבל גם, בהמשך לדבריו של ראש העירייה עכשיו, בבעיות הדיור, בבעיות החברתיות, בבעיות השירותים, התשתיות, החינוך.

מוחמד ברכה: אני חושב שזאת בסופו של דבר ההשקעה האמיתית במלחמה בפשע ובנגע הסמים.

מוחמד ברכה: והדבר האחרון, אני מציע ליושב-ראש הוועדה לקיים מעקב, כמובן בתיאום עם הגורמים המתאימים, עם המשטרה, העירייה והתושבים, בעוד זמן מה, כפי שהוא ימצא לנכון, לעקוב איך הדברים מתפתחים ומתקדמים.

יורי שטרן: הייתי רוצה לשנות קצת 2-3 דברים בדברי הסיכום שלך.

יורי שטרן: אני לא מציע לקרוא למשטרה לשקול להסיר את המחסומים.

יורי שטרן: אנחנו צריכים לקרוא למשטרה לתת משקל נוסף לסבל ולבעיות של התושבים ולשפר את המבצעים שלה בהתאם.

יורי שטרן: אם היא תחליט להסיר מחסום או תחליט לא להסיר מחסום – זה לא צריך להיות בשל הלחצים שלנו.

יורי שטרן: אבל אנחנו מבקשים שההתחשבות תיקח בחשבון גם את הרגישות המיוחדת של העיר המעורבת הזאת.

יורי שטרן: זה דבר אחד.

יורי שטרן: וזה חשוב, בעיקר אם תחליטו לא להסיר את המחסומים.

יורי שטרן: אם תחליטו להסיר את המחסומים אז כל הדברים האלה בטלים אבל אם תחליטו שמבחינה מבצעית כדאי להמשיך אז חשוב פי כמה וכמה לקלוט את התלונות האלה בצורה נכונה.

יורי שטרן: הייתי מציע להרחיב את המגע שלכם עם התושבים ולכלול נציגים נוספים בהידברות הזאת.

יורי שטרן: הייתי מוסיף לזה גם פנייה לתושבי השכונות ולתושבי העיר כולה לשתף פעולה עם המשטרה בצורה שגם תעזור לה לעשות את המבצעים האלה בצורה הכי פחות פוגעת בתושבים.

יורי שטרן: ודבר אחרון בנושא הכולל, הייתי פונה שוב ספציפית למשרד ראש הממשלה, כי העיר נמצאת בטיפול נקודתי, להגביר ולזרז את כל הצעדים שהוא אמור לנקוט כדי לתת טיפול כולל לעיר לוד כולה ובמיוחד לשכונות המצוקה הערביות שלה.

בני רגב: אני רוצה להגיד, ברשותך, בשנת 2002 הממשלה אישרה תקציב למגזר הערבי, 50 מיליון שקל.

בני רגב: זה עדיין לא מתבטא.

יורי שטרן: אתה רוצה שנזכיר כאן עוד החלטות שלא בוצעו?

יורי שטרן: תודה רבה.

יורי שטרן: הישיבה נעולה.